La pobresa energètica és una de les grans preocupacions de la gent desfavorida | Cedida\nTambé s'ha aprovat un protocol d'actuació contra les connexions il·legals a la xarxa elèctrica\nper Jordi Olària Gras 21/01/2019 21:06h\nL'Ajuntament de Reus posarà una marxa més en l'actuació contra la pobresa energètica. Així ho ha aprovat el plenari municipal aquest dilluns, que també ha decidit actuar de manera específica contra les connexions il·legals i els usos irregulars de la xarxa elèctrica. En tots dos casos s'ha d'elaborar un estudi o un protocol que serveixi per identificar les problemàtiques i establir la millor manera d'actuar-hi.\nProtocol d'actuació contra les connexions elèctriques il·legals\nSi es fa efectiva la moció que ha presentat Cs de Reus, i que s'ha aprovat al plenari de Reus, també amb el vot a favor del govern, l'Ajuntament de Reus es posarà en contacte amb les companyies elèctriques per tal que elaborin un mapa on s'identifiquin els consums excessius d'electricitat ocasionats per un ús irregular o il·legal de la xarxa. En paral·lel, s'elaborarà, des del consistori reusenc, un protocol per detectar aquestes connexions il·legals en col·laboració amb les entitats veïnals que s'hi prestin.\nLa proposta aprovada avui pot acabar repercutint a Serveis Socials, i és que es preveu derivar-hi les famílies que es puguin trobar en situació de pobresa energètica arran d'aquest protocol d'actuació. Finalment, i en matèria directament de pobresa energètica, s'instarà els governs català i espanyol per tal que apliquin les respectives lleis aprovades en la matèria. La moció s'ha aprovat malgrat l'abstenció del PP i el vot en contra de la CUP, que considera que el text criminalitza la pobresa energètica.\nUn pla local d'actuació contra la pobresa energètica\nEl segon text relacionat amb aquesta qüestió l'ha proposat la CUP parlant, específicament, de pobresa energètica —es tracta d'un àmbit d'actuació que ja es va tractar al plenari del mes passat—. L'acord principal, que s'ha aprovat amb el vot en contra del govern —considera que no queda prou temps de mandat per redactar-lo i executar-lo— i l'abstenció de Cs, estableix que es redacti un pla local que faci una radiografia de la problemàtica i n'identifiqui les zones afectades, les necessitats socials de qui la pateix, i s'apuntin els recursos necessaris per executar-la.\nSi s'aplica el que avui el plenari ha aprovat, l'Ajuntament es posarà en contacte amb el cos de Bombers de Reus per crear un protocol d'actuació conjunta, així com s'intensificarà la relació del consistori amb l'Aliança contra la pobresa energètica. El grup anticapitalista ha insistit en la relació de Reus amb les empreses energètiques. Després de les esmenes del govern, s'ha establert que l'Ajuntament fixarà, com a requisit per a la contractació pública de companyies subministradores, que aquestes compleixin les lleis vigents.\nEl grup municipal de la CUP a l'Ajuntament de Reus | Jordi Olària Gras\nVOX entra a l'Ajuntament de Reus abans de les eleccions\nA la sessió plenària de l'Ajuntament de Reus d'aquest mes de gener s'ha deixat clar que falten quatre mesos per a les eleccions municipals. Diversos grups municipals hi han repetit les acusacions d'electoralisme, fos en la defensa de mocions o en la justificació del vot. Un dels debats més intensos en aquest sentit l'ha provocat una proposta de resolució del PSC de suport a les mesures del pacte d'Estat contra la violència de gènere.\nEn l'exposició de motius del document no es mencionava cap partit concret, però s'intuïa que es volia deixar clar el suport de l'Ajuntament a un pla d'actuació que, segons els socialistes, perilla amb la irrupció de VOX. També ho han entès així PP i Cs, que han carregat contra els socialistes reusencs. Dolors Compte, regidora del PP, ha etzibat a Andreu Martín, portaveu del PSC, que la moció era fruit, només, del fet que «no poden assumir haver perdut la Junta d'Andalusia».\nPart del govern de Reus i els grups municipals del PP i de Cs | Jordi Olària Gras\nCompte ha matisat que, malgrat la crítica als motius que han motivat la moció, hi votarien a favor «perquè el PP compleix els pactes d'Estat»; ha acabat aclarint, en relació al govern andalús, que l'acord amb VOX es limita a la investidura, i que el pacte de govern en si és amb CS. La formació taronja també ha respost a Martín, per boca de Josefa Labrador. La regidora de Cs ha titllat la proposta de resolució de «moció de quota i per posar en entredit les actituds del PP i de Cs».\nTant Andreu Martín com la resta de portaveus que han utilitzat el torn de paraula, s'han referit, de manera directa o indirecta, a VOX i el perill que consideren que suposa la seva presència a les institucions de govern. Tot plegat en un debat que ha durat al voltant de mitja hora sobre una formació que, la majoria de partits i de regidors del plenari reusenc, consideren que cal combatre per evitar que aconsegueixi representació.\nNo és estrany que, en un plenari municipal, s'hi presenti la sol·licitud d'alguna persona que treballa a l'Ajuntament i que demana autorització per fer alguna feina fora del consistori, el que s'anomena una sol·licitud de compatibilitat. Aquest dilluns, el sisè punt de l'ordre del dia aglutinava diverses d'aquestes peticions, que han generat un debat poc usual en aquestes qüestions.\nL'exposició de les sol·licituds l'ha fet Daniel Rubio (Ara Reus), regidor de Recursos Humans i futur alcaldable de la seva formació. Tant el PSC com la CUP han considerat que alguna d'aquestes peticions no eren regulars, i és que passava pel plenari després que s'hagués executat. Rubio ha justificat amb una falta de temps i pels terminis burocràtics l'absència de la petició al plenari del mes de desembre.\nPart del govern de Reus al saló de plens | Jordi Olària Gras\nA partir d'aquí, però, també ha carregat contra el PSC, a qui ha acusat de dubtar de l'honestedat dels treballadors de l'Ajuntament, així com de la CUP, a qui ha atacat acusant-los de tenir una doble vara de mesurar, i és que, en el passat, una persona amb càrrec d'assessoria municipal del grup independentista havia sol·licitat aquesta compatibilitat. Tots dos grups han respost a Rubio que les seves objeccions feien referència, només, a com s'havia tramitat la petició.\nL'ambient d'aquest plenari, i en especial els debats sobre les sol·licituds laborals i les referències a VOX han motivat que l'alcalde intervingués, diverses vegades, per demanar als grups municipals que es limitessin a debatre les qüestions del plenari. Falten quatre mesos per a les eleccions municipals i, almenys, tres plenaris fins que comenci la campanya electoral de manera oficial. No seria estrany, apunten algunes veus a l'Ajuntament de Reus, que la dinàmica d'aquest dilluns es repetís en cadascuna de les sessions plenàries restants.\nfiraReus celebra la 2a edició del 'Motivation Day'\nMunicipals Reus 2019 Bombers benestar social eleccions municipals 2019 Ajuntament de Reus


por NuryMaron el Ds 24 Set - 23:33\ndoncs jo res de res! m'agradaria veure el piromusical\npor Nanaa el Ds 24 Set - 23:55\nJo sóc de girona peró com que tinc familia a bcn pues mira, he pasat el disabte allà i no he fet gaire res; he dinat allà amb la part de familia que hi tinc i després un dels meus cosins nebods segons volia mirar els gegants així que em anat a veure com feien la desfilada aquella\npor aяinx el Dg 25 Set - 14:19\naH jo sempre la veia pero ara ja no\nahir al concert van cantar la fangoria i els de melocos\npotser aquesta nit vaig al piromusical ^^\npor Nurietta el Dg 25 Set - 21:15\njo he anat avui tot el dia! n'he vist alguns balls, i els gegants i tal molt maco tot! també he aprofitat per anar al mercat de sant antoni!! molt maco per cert m'he pogut comprar una manga de Sailor Moon Venus una de les meves prefes! el tomo 2, jeje per tenir més que res ja que dubto que trobi els altres! i també el de mistress fortune, no n'he trobat el 1er de full moon també he anat al cccb al final jijii! molt maco tot!\npor meganmoonlight el Dg 25 Set - 21:52\npor Nanaa el Dg 25 Set - 22:06\n¡Estic miran el piromusical per tv3 acabadeta de duxar am el pijama i al sofa am el meu iogurt danone... q mes vull?\npor Nurietta el Dg 25 Set - 22:50\nah no recordava TT segur que ja s'ha acabat, bé fan lo de sagrada familia crec\npor Nanaa el Dg 25 Set - 22:57\nsiii, ara sagrada familia\npor aяinx el Dg 25 Set - 23:05\nFUaaaa el piromusical a estat fantastic m'a encantat\nNurietta ジ escrigué: jo he anat avui tot el dia! n'he vist alguns balls, i els gegants i tal molt maco tot! també he aprofitat per anar al mercat de sant antoni!! molt maco per cert m'he pogut comprar una manga de Sailor Moon Venus una de les meves prefes! el tomo 2, jeje per tenir més que res ja que dubto que trobi els altres! i també el de mistress fortune, no n'he trobat el 1er de full moon també he anat al cccb al final jijii! molt maco tot!\nO.o quin morro TT-TT\npor NuryMaron el Dg 25 Set - 23:16\njo tb he mirat el piromusical per la tv! i s'escoltava desde casa meva\nalaa que bé nurietta quan t'ha costat cada cosa?\njo tb vull el manga de sailor V\npor aяinx el Dl 26 Set - 7:51\njo el vaig veure des de el mu terrat es veuen de meravella\npor Nurietta el Dl 26 Set - 14:19\nque bé! dons el de mistress fortune crec que 7 euros, i l'altre una ganga per 5 euros el vaig trobar! estava força amagat! jiji\nque afortunada *_* tan de bo jo tb el trobi a un bon preu!\npor Nurietta el Dl 26 Set - 14:56\npuf hi havia molt cromos jajaa! però la majoria de futbol\npor Nurietta el Dl 26 Set - 15:34\nhe trobat una web online on venen el numero 17 de sailor moon per 6 euros si algu ho vol que em digui alguna cosa!\npor NuryMaron el Dl 26 Set - 15:57\nbuff el fútbol està per totes parts\na veure em pases la web?\nel 17 ja el tinc x(\npor Nurietta el Dl 26 Set - 16:22\npuf a totcomic.com esta però nomes el 17 :S\npor aяinx el Dl 26 Set - 17:38\naquina parada estava a les de la dret esquerra o al mig\npor Nurietta el Dl 26 Set - 17:40\nal mig a la dreta :P hi havia un munt de col·leccions completes!\npor aяinx el Dl 26 Set - 17:47\nosigui al mig o a la dreta ?-?\npor Nurietta el Dl 26 Set - 18:03\npor NuryMaron el Dl 26 Set - 20:59\nmerci, espero anar-hi aviat al mercat, vull arreplegar més money!


Carme Fenoll: "No volem biblioteques clòniques, sinó molt adaptades a les necessitats de cada lloc i moment"\nParlem del passat i el futur de les biblioteques amb Carme Fenoll, cap del Servei de Biblioteques de Catalunya\nCarme Fenoll a la Biblioteca Municipal de Palafrugell\nA hores d'ara, tothom sap que al 1915 la Mancomunitat de Catalunya va engegar el primer sistema de biblioteques de l'Estat? Va ser un projecte innovador que pretenia posar la cultura a l'abast de tothom, amb accés lliure als llibres i al servei de préstec, secció per la mainada i sales destinades a activitats culturals. Va ser un moment d'esplendor que aquest 2015 es va commemorar amb l'Any de les Biblioteques. Van haver-hi un munt d'activitats i noves propostes que varen arribar a totes les biblioteques catalanes. Per saber quin ha estat el balanç de les activitats hem volgut parlar amb Carme Fenoll, cap del Servei de Biblioteques.\nAbans d'entrar al Servei de Biblioteques, Carme Fenoll va ser la directora de les biblioteques de Banyoles i de Palafrugell. La gent de la zona coneixem bé la tasca que va a dur a terme a Palafrugell. Va fer-se càrrec l'antiga biblioteca municipal al segle XXI gràcies a un munt de noves propostes i iniciatives. Per primer cop aquest equipament es va convertir en un dels eixos culturals més important de la vila. Per aquest motiu, avui hem volgut quedar amb ella en aquest mateix espai, concretament ens situem al costat de l'espai infantil. La Biblioteca de Palafrugell segueix sent casa seva i, tot i no haver nascut al poble, la gent de Palafrugell l'ha acollida com una palafrugellenca d'arrel, tant per la seva tasca professional com per la seva simpatia i bon humor.\n- En quin moment vas tenir clar que professionalment anaves encaminada cap al món de les biblioteques?\nJo sóc filla d'una mestre de Malgrat de Mar i de ben joveneta, sobre els 14 anys, vivia al que abans en deien “les cases de mestres”. A l'escola és on s'allotjava la Biblioteca Pública de Malgrat, així que biblioteca, escola i casa es barrejaven. La biblioteca era com una segona casa. Per mi va ser la descoberta de tot un món: el de la lectura. Així, quan vaig començar a pensar a dedicar-m'hi, ja sabia que aquells espais on havia crescut eren meravellosos.\n- Segons Carme Fenoll: què era, què és i, sobretot, què hauria de ser una biblioteca?\nAquí, a Catalunya, era un temple de la cultura reservat a persones amb unes necessitats intel·lectuals determinades. Vetava a un cert tipus de persones amb barreres mentals, i fins i tot arquitectòniques, impedint així que fos un servei bàsic. Però d'això fa cent anys.\nDesprés, les biblioteques a Catalunya van patir les davallades històriques de cada moment. Durant el Franquisme va haver-hi una deixadesa total. La meva generació -la dels anys setanta- vam conèixer les biblioteques públiques del franquisme, amb personal format durant aquesta etapa. Un personal gens amable, més aviat posaven distància amb els ciutadans.\nAra, i penso que mirant al futur, justament es tracta de no tenir barreres, obrir-se a tothom i que sigui un espai molt lligat a allò que cada barri o cada municipi necessita. No volem biblioteques clòniques, sinó molt adaptades a les necessitats de cada lloc i de cada moment . Això vol dir fer uns equipaments molt més oberts, molt més atractius i molt més polivalents.\n- El perfil del bibliotecari s'hauria d'apropar més al del gestor cultural?\nI tant! De fet, hem d'ampliar perfils. A les biblioteques no només hi ha d'haver bibliotecaris, sinó que calen molts perfils diferents. Sobretot, el personal de la biblioteca ha de tenir una vocació important de servei al públic: la clau és que els agradi la relació i el tracte amb les persones.\n- Durant l'etapa a Palafrugell vas obrir la porta a diverses iniciatives que sobrepassen la concepció tradicional de la biblioteca. La més coneguda és l'Arteca, un servei de préstec d'obres d'art vigent des del 2008. Què es volia aconseguir amb l'Arteca?\nTot sovint les galeries d'art son espais que en cohibeixen la percepció, per això l'Arteca vol apropar l'art contemporani a tota la població. A més a més, la comunitat artística de l'Empordà és espectacular: aixeques una pedra i et trobes tres artistes. Així doncs, amb l'ajuda de Tano Pisano i la Blandine vam concebre un espai d'exposició lligat al préstec i a l'intercanvi d'exposició per obra, i ja ho veus, la biblioteca està tenint una amplia col·lecció d'art.\n- La gent de Palafrugell l'utilitza?\nJo ara farà uns tres anys i mig que no hi sóc, però, pel que em diuen les persones que en gestionen el servei actualment, si que s'està prestant. Tot i això, el préstec d'art no serà mai overbooking.\n- No estàs a Palafrugell perquè des del 2012 ets la Cap del Servei de Biblioteques de la Generalitat de Catalunya. Trobes a faltar el dia a dia a la biblioteca?\nSí, hi procuro anar molt. Però ja no hi vaig com a bibliotecària al peu del canó. De fet, quan vaig entrar vaig engegar el projecte 360 graus: una iniciativa que porta el personal del back office a treballar a una biblioteca pública un cop al mes. Penso que és molt important que la gent que treballem des de les centrals i des dels despatxos, tinguem un contacte directe amb el que està passant. Això intento no perdre-ho: em comunico i demano a grups de bibliotecaris que em semblen interessants que vinguin a explicar-me el seu dia a dia. Trobo molt a faltar tot això, el contacte amb els nens i amb els joves, o estar un dia al servei de préstec, recomanant llibres i escoltant la gent de Palafrugell.\n- Quin va ser el gran repte a l'hora d'entrar en el càrrec?\nEl que em demanava el conseller Mascarell era donar una mica més de vida a la xarxa de biblioteques i intentar cohesionar diferents aspectes amb les xarxes culturals de Catalunya. Principalment el que es volia era donar-li més dinamisme.\n- Un altre iniciativa nascuda a Palafrugell són els maridatges entre vi i literatura. Fou una prèvia d'allò que avui coneixem com a Biblioteques amb DO, un projecte del Servei de Biblioteques que aquest 2016 arriba a la seva quarta edició.\nAquest és un dels projectes més exitosos! Hi participen 48 biblioteques de tot Catalunya, les 12 denominacions d'origen, ja he perdut el compte de celler involucrats, l'INCAVI (Institut Català de la Vinya i el Vi) i el Museu de les Cultures del Vi de Catalunya (Vilafranca). És un projecte que actualment és molt autònom. Una de les nostres fites és dinamitzar l'economia del nostre país, i quina millor manera per fer-ho que col·laborant amb un sector que ens permet el treball en xarxa.\n- A què es deu el seu èxit?\nA que el binomi vi i literatura és atractiu i sorprèn. Treu la imatge de seriositat a les biblioteques i ens apropa a un col·lectiu de moda: el vinícola és un sector d'èxit. Maridar literatura i vi sempre és molt interessant i dona joc, tant amb el públic adult com amb l'infantil. Ens ha obert moltes possibilitats. També, el fet d'oferir tastets de vi i tenir ampolles de vi ha estat una bona idea.\n- Aquest 2015 s'ha celebrat l'Any de les Biblioteques per commemorar que fa cent anys que la Mancomunitat va crear el primer sistema de biblioteques del país. Quins objectius us vau marcar?\nBàsicament éren dos. El primer era explicar la història de les biblioteques del nostre país, aquest recorregut de cent anys. Que la gent sàpiga que les biblioteques no són una cosa de fa quatre dies. En aquest sentit, penso que s'ha fet una bona feina i que, per fi, les biblioteques han començat a sortir als mitjans de comunicació. Les biblioteques encara no som glamouroses, encara hi ha un punt de sentiment d'avorridot, i de ser un equipament per les classes socials baixes. Tot això ho hem d'anar revertint!\nEl segon objectiu era mirar cap al futur, repensar com han de ser les biblioteques. Hem tingut l'ocasió de tenir jornades internacionals i de poder treballar més estretament amb àmbits externs a les biblioteques. Una de les meves obsessions és no debatre què han de ser les biblioteques només amb els bibliotecaris i amb el nostre sector, sinó obrir-nos cap enfora. Per això també tenim projectes amb el TNC, amb el Mercat de les Flors i amb molts d'altres agents.\n- Quina és la valoració que en feu?\nCrec que s'han assolit els objectius que volíem. No era un any per mirar cap enrere -com potser va ser el tricentenari-, sinó al contrari. Volíem oferir un toc d'optimisme, de festivitat, de commemoració. Per això el lema era “Biblioteques per molts anys, una mirada cap al futur”. Una mirada optimista i des de la percepció que les biblioteques encara tenim molt de recorregut. Amb els recursos que teníem i amb el que ha passat jo crec que s'han assolit plenament els objectius.\n- Des de fa temps, amb el carnet de biblioteca podem extreure document de qualsevol de les biblioteques públiques del país, des de fa poc també s'ha posat en funcionament el servei de préstec de llibres digitals e-Biblio i, fins i tot, trobem descomptes en alguns equipaments culturals. Però la feina no s'ha acabat: actualment esteu treballant per ampliar els avantatges de tenir el carnet de biblioteca.\nExacte. D'una banda volem homogeneïtzar tots els avantatges que s'han aconseguit a qualsevol ciutat i municipi del país. I per un altre, com a gran repte del departament de cultura, volem transformar aquest carnet que ja té la meitat de la població catalana, en un carnet cultural. Això vol dir poder oferir als ciutadans, experiències i oportunitats culturals a tot Catalunya. Buscant a través d'un treball de dades, i amb els permisos corresponents, podem trobar el perfil de cada ciutadà i oferir-li una línia d'activitats de descoberta segons les seves necessitats.\nCarme Fenoll recomana...\nUn llibre clàssic: La plaça del Diamant, de Mercè Rodoreda.\nUna novetat editorial: Puresa, de Jonathan Franzen. El millor que he llegit el 2015!\nUn autor/a empordanès/a: Josep Pla. Sóc molt "planiana"!\nUn llibre per quan estàs trist/a: La conjura de los necios, de John Kennedy Toole.\nUn llibre per desconnectar: Sin noticias de Gurb, d'Eduardo Mendoza.\nUn llibre per activar la ment: Qualsevol de Zygmunt Bauman.\nUna pel·lícula: La vida és bella.\nUn disc: Algun de la primera època de Queen... A Night At The Opera, per exemple.\nUn quadre de l'Arteca: M'agrada molt Tano Pisano. Les Garoines, per exemple! I últimament també segueixo molt la Clàudia Carreras, que segur que triomfarà.\n- En certa manera seria gestionar tota la vida cultural del país partint de les biblioteques.\nCorrecte! Que, des de la base de dades, es puguin augmentar les possibilitats. Això requereix una complexitat de treball de dades que encara no tenim. I sí, que qualsevol ciutadà pugui rebre d'una forma individualitzada les ofertes que a ell li puguin interessar de tot el mon cultural públic. I, en una segona fase, del món cultural privat. A veure si ens en sortim!\n- A banda dels projectes dels que ja hem parlat, actualment des del Servei de Biblioteques de la Generalitat teniu moltes iniciatives en funcionament, i segurament també en producció. Què prepareu per aquest 2016?\nPel 2016 volem engegar una campanya d'animació lectora a l'estiu aprofitant que els nostres nanos tenen tres mesos de vacances. Poder tenir, des de les biblioteques, una oferta potent. Això ho farem basant-nos en el model anglosaxó de Summer-Riding-Camp In. Una proposta interessant d'animació a la lectura a l'estiu per nanos d'entre vuit i quinze anys.\nTambé volem millorar el tema del e-Biblio i començar a oferir tant revistes, com cinema -amb la filmoteca tenim una proposta de fer cineclubs virtuals-, poder oferir també audiollibres... Hem de fer una aposta molt clara en tot el tema digital!


CLUB CICLISTA SERINYA: XII TRAMUNBIKE - CAVALLERA 2010 - DUATLÓ RURAL DE SILS\nXII TRAMUNBIKE - CAVALLERA 2010 - DUATLÓ RURAL DE SILS\nAhir els socis del CC Serinyà es van tenir de repartir en tres events prou importants i complicats com son la Tramunbike d'Olot-Salt de 60 Km. amb mes de 2.000 m. + acumulats, La Cavallera 2010 que consta d'una ruta circular molt exigent a St. Joan de les Abadesses amb 42 Km. de recorregut i mes de 1.400 metres de pujada + acumulada i la 2a Duatló Rural de Sils (10 Km. a peu i 25 amb bici) amb l'unica representació d'en Sixte.\nEn Sixte en acció a la 2a Duatlo de Sils\nDestacar el tercer lloc al podi del expert en Duatlons de muntanya Sixte Galià a la duatló de Sils i l'esplendit segon lloc aconseguit per en Xavi Roca a la Cavallera 2010, a tant sols 10 minuts escasos del primer classificat.\nEn Joan Nicolas i en Miquel Prat van entrar en el top 10 dels primers classificats, per la nostra part, tot i fer dues voltes per equivocació, en Jordi Guinó i jo mateix vam entrar dels cinc primers en la volta curta de 26 Km.\nMarxa molt recomanable i recorregut molt exigent, per corredors que els hi agradi patir de veritat.\nEn quan a la Tramunbike destacar la molt bona actuació dels representants del club, de 280 participants que van finalitzar la prova els nostres van quedar aixi:\n43 Josep Masdevall 04:21:58\n61 Albert Roca Masmitjà 04:31:27\n69 Carles Nadal Matamala 04:34:14\n72 Lluis Mach Rubirola 04:34:27\n82 Eduard Ullastres Sanchez 04:45:21\n124 Joan Mach Rubirola 05:15:40\n135 Martiria Maso Masdevall 05:20:10\nAquest diumenge es va celebrar la 5a cita de l'Open d'Espanya GP MASSI a Cantabria, on les nostres socies tambe ho van fer d'allo mes be.\nMOLTES FELICITATS A TOTS I TOTES I SEGUIU AIXI!!!\nPublicat per Jaume F. a 23:09


Vent d Cabylia: Un encàrrec des del Japó\nUn encàrrec des del Japó\nHui vos porte un encàrrec des del Japó que pot dur premi, potser absurd i estrafolari però premi al cap i a la fi. Com bé sabreu -he donat la murga considerablement- he estat participant en la traducció al japonés del Llibre dels fets de Jaume I que ara arriba a la seua fi (segurament el Servici de Publicacions de la Universitat de Kyoto la podrà publicar a finals d'enguany o començaments de 2010). Així les coses, ara estem encarregant-nos dels detalls finals: proves d'impremta, taules, índexs, llistes cronològiques, fotografies...\nI ací entreu vosaltres: cansats de veure sempre les mateixes fotografies als llibres sobre el rei conqueridor i amb afany estalviador hem demanat imatges de llocs, espais i monuments relacionats amb Jaume I a la nostra xarxa de contactes pel món. Tanmateix, tot i que hem aconseguit fotografies molt bones, encara tenim lloc per a unes quantes més que ens manquen i que voldríem posar. Per exemple:\nL'estàtua de Jaume I al Parterre de València (sí, no en tenim cap foto!)\nEl riu Xúquer. Una imatge bonica del riu Xúquer en què es veja tota la seua grandària i cabal.\nEl castell de Bairén. Alguna fotografia del castell de Bairén al tossal de Sant Joan de Gandia, o en el seu defecte la vista que hi ha des d'allí mirant cap a Gandia.\nEl castell de Xàtiva. Des de lluny, que es veja tot el recinte emmurallat.\nLes muntanyes de la Marina, el Comtat, la Vall d'Albaida. Imatges del Benicadell, del pas de Cocentaina, de Tàrbena, Guadalest, Penàguila, etc. On es veja el caràcter muntanyenc dels dominis d'al-Azraq entre 1248 i 1258.\nPotser les teniu ja fetes o potser les podeu prendre este estiu. D'altra banda, cal tindre en compte una cosa molt important: es publicaran en blanc i negre. El termini és per tot juliol i l'humil premi és l'aparició del vostre nom entre els crèdits de les imatges de la versió japonesa de la crònica jaumina. No és massa, però tampoc està tan malament... Tampoc assegure que les fotos enviades i seleccionades siguen finalment publicades, però si algú s'anima les podeu adreçar a la següent direcció: ventdcabylia(arrova)gmail.com. Vosaltres direu!\nVes quina cosa!\nPostejat per Vent d Cabylia a les 06:44\nDe l'estàtua de Jaume I al Parterre tens per exemple esta foto que hi ha a Wikimedia Commons -el magatzem d'imatges de Wikipedia. Segons diu, l'autor l'ha posada sota llicència de domini públic, així que podeu utilitzar-la lliurement -supose que citant la font i l'autoria.\n10 de juliol, 2009 15:41\nM'estranya que demanes la foto de l'estàtua al Parterre. Espere que els expliques als lectors japonesos que la caracterització que en va fer l'escultor Agapito Vallmitjana del rei conqueridor és molt fotogènica però poc rigorosa. Per què no la pintura mural amb Jaume I entrant a València, que hi ha al Castell d'Alcanyís?\n10 de juliol, 2009 16:04\nMoltes gràcies David!!\nJoan, la de l'estàtua de Jaume I al Parterre de València -si la posem- és per a la introducció, l'apartat final on parlem del rei com a mite històric recuperat pels renaixencistes valencians i mallorquins (i posats a triar una imatge doncs agrane cap a casa). De la d'Alcanyís se n'encarrega un aragonés que ens està enviant fotos molt interessants, però no sé si la podrem posar perquè en blanc i negre no es veu molt bé. En tot cas, gràcies per la indicació.\n10 de juliol, 2009 22:24\nNo m'estic de fer una referència a la pintura mural que hi ha a l'interior del restaurant El Generalife, al carrer dels Cavallers de València, just enfront del Palau de la Generalitat. Potser l'haveu vista alguna volta: el rei conqueridor amb una flamant senyera de franja blava. El "no va más" en distorsió històrica. Encara que tampoc és qüestió d'embolicar els japonesos amb el conflicte identitari valencià.\n10 de juliol, 2009 22:46\nEhem, ehem... Millor com que no, Joan... Només ens faltava això. Exporta el conflicte!\n11 de juliol, 2009 09:46\nHola, primer dir que Vicent ets el meu segon comentari en el meu bloc...molt agraït pels ànims...continue recopilant...\nPel que fa al teu treball sobre Jaume I enhorabona i et demane que fiqueu almenys una foto del primer pam de terra que fou valencià...jo que sé...des del castell de Peníscola, la rambla de cervera del maestrat o una foto del Sénia...\n11 de juliol, 2009 12:32\nMiguel, fins la institució oficial del regne de València en 1239 no hi hagué 'terra valenciana', tot i que ja ens entenem, vaja... Era simplement terra conquerida pels cristians als musulmans al sud de la frontera aragonesa i catalana (i que els aragonesos, per exemple, pensaven que s'incorporaria al seu regne). En eixe cas, la primera ocupació seria la d'Ares del Maestrat, on hi ha una estàtua de Jaume I que ho commemora, però no no crec que la posem. Tanmateix, a la secció en què es narra la conquesta del nord valencià sí que hi haurà alguna... Ja vorem, que jo no decidisc!\n11 de juliol, 2009 17:22\ngràcies...de veritat que no ho sabia. Mai et llitaràs sense saber alguna cosa nova...\n11 de juliol, 2009 23:00\nFrancesc Vera ha dit...\nHavia posat un comentari, però sembla que aquesta no connexió estiuenca que tinc no arribà a penjar-la. Et deia que tot el que demanes, o quasi, ho vaig fotografiar l'any passat. Els drets d'algunes imatges se les quedà l'entitat que feu l'encàrrec, però hi ha bastants i de qualitat més que suficient de les quals encara en sóc el propietari.\nSi en vols més, de detalls, envia'm un correu (info@francescvera.com)\n11 de juliol, 2009 23:13\nMoltíssimes gràcies Francesc. T'he enviat un correu a l'adreça que indiques.\n12 de juliol, 2009 20:05\nL'estàtua de Jaume I a la plaça Espanya de Palma? Així s'amplia la clau valenciana...\n15 de juliol, 2009 10:46\nMorella es prepara per a un intens pont per al sector turístic\nLoriguilla organiza una jornada empresarial para crear una Entidad de Modernización y Gestión\nLa codificació del valencià a l'ISO i "The Ethnolo...\nMés sobre futbol i identitats: la selecció espanyola\nValencia's Mayor, in the News\nFutbol, identitats polítiques i territorials\n"Om gaver til politikere" (Sobre els regals als po...\nNi Tenis, ni Cerveró, ni Ferri, ni res de res\nVeus los jurats com desfan les nostres franqueses?\nJaume I al "Total War"\nClot o canaleta?\nDespertars a la Barceloneta\nNoves peces de Senior mentre tothom oposita\nFlors d'aniversari, 50\nCalendari d'Advent 2021. Elements Festius Hivernencs (4): "Espases"\nEn defensa del castellà\nsempre és més enllà\nSe acabó la celebración de los 5 años de Fallas Patrimonio


Grup Excursionista de Mallorca – NOTA INFORMATIVA\nvos informam que el local del GEM estirà obert els dilluns de les 18 a les 20h, per atendre les vostres demandes, fins el dilluns 13 de juliol.\nTambé volem recordar que encara queden places pel viatge d’estiu a Galícia amb n’Alícia Vanrell, el qual ens permetrà gaudir d’uns bons paisatges i una excel·lent gastronomia. La data màxima per apuntar-se és dia 6 de juliol.\nFinalment, volem indicar que el viatge de Multiaventura s’ha hagut de suspendre. Aquells que vau fer un primer pagament, podeu passar pel local i vos retornarem els diners.\nPer Miquel Calafell|Secretaria|2 Comentaris\nlaura alomar 13 juliol, 2020 en 6:46 am- Respondre\nHola, me podrieu dir les franges d’edat d’infantils i juvenils. Els juvenils de quina edat són, fan activitats, perquè només veig activitats “infantils”?\nMiquel Calafell 3 agost, 2020 en 9:00 pm- Respondre\nHola, el grup Infantils inclou nins i nines des dels 9 fins als divuit anys. A partir d’aquesta edat, ja poden participar en les seccions del GEM. De moment, no hi ha grup específic de juvenils, tot i que estem intentant fer una secció específica pels juvenils.


Detinguts dos homes al Baix Camp per furtar a l'autopista mitjançant el mètode "punxa-rodes" | Diari de Tarragona\nDetinguts dos homes al Baix Camp per furtar a l'autopista mitjançant el mètode "punxa-rodes"\nEls detinguts, que circulaven per l´AP-7, acabaven de cometre un furt a dos turistes a l´àrea de servei de Vandellòs i l´Hospitalet de l´Infant (Baix Camp). En l´escorcoll del vehicle sospitós es va localitzar un telèfon mòbil furtat en un pàrquing d´un centre comercial de Sabadell (Vallès Occidental)\n4 de Octubre de 2016 - 11:10 hs\nAgents de la Policia de la Generalitat – Mossos d’Esquadra de la Unitat de Seguretat Ciutadana de la comissaria de Cambrils (Baix Camp) van detenir el passat 1 d’octubre dos homes, de 45 i 35 anys d’edat, ambdós de nacionalitat marroquina, un d’ells veí de Ripollet (Vallès Occidental) i l’altre amb domicili desconegut, com a presumptes autors de dos delictes de furt a interior de vehicle.\nEls fets es remunten a la tarda de l’1 d’octubre, pels volts de les 20:00 hores, quan es va rebre l’avís que a pocs metres de l’àrea de servei de Vandellòs i l’Hospitalet de l’Infant ( Baix Camp ) dos turistes suecs havien patit un furt per part de dos homes que havien fugit amb un vehicle d’alta gamma.\nSegons els turistes, un home s’havia dirigit a la porta del conductor per advertir-los que tenien un problema amb una roda de la part posterior del vehicle. Una vegada el conductor i la seva dona van sortir del cotxe per comprovar-ho, un segon individu, sense que s’adonessin, els va sostreure la bossa de mà. Ràpidament, els lladres van fugir a gran velocitat direcció Tarragona.\nPocs minuts després, dues patrulles de mossos van desplaçar-se a l’autopista per tal d’interceptar el vehicle i, a l’altura de Cambrils, van aturar-lo i van identificar els dos ocupants.\nEn l’escorcoll del vehicle, els agents van localitzar una cartera amb documentació d’una dona amb domicili a Sabadell i sota el seient del conductor un ganivet que els detinguts haurien utilitzat per cometre furts tipus “punxa-rodes”. També van intervenir altres objectes, provinents probablement de robatoris, tals com vuit telèfons mòbils, una tauleta i diners en efectiu.\nUna vegada fetes les comprovacions policials, els Mossos d’Esquadra van constatar que tant el vehicle com els dos ocupants tenien diversos antecedents per furts a l’autopista i que un dels telèfons mòbils constava com a furtat el passat 27 de setembre de l’interior d’un vehicle estacionat en el pàrquing d’un centre comercial de Sabadell (Vallès Occidental).\nSegons la denúncia, els fets es van produir mentre la víctima carregava unes bosses al cotxe. Un home la va distreure perquè una segona persona pogués obrir la porta del copilot i furtar-li la bossa de mà on tenia el telèfon mòbil.\nPer aquest motiu, els Mossos d’Esquadra van detenir els dos homes com a presumptes autors de dos delictes de furt a interior de vehicle.\nEls detinguts, amb nombrosos antecedents policials, van passar el 3 d’octubre a disposició judicial al Jutjat d’Instrucció núm.1 de Reus i el jutge va decretar la seva llibertat amb càrrecs.\n-Els Mossos d’Esquadra recordem que si viatgeu en vehicle, estigueu alerta si persones desconegudes us avisen que el vostre vehicle té una avaria perquè pot no ser cert i tractar-se d’un intent de robatori. Per si de cas, conduïu amb molta cura fins a una àrea de servei no aïllada i ben il·luminada.\n-No hi deixeu objectes de valor a la vista.\n-Als mercats o centres comercials, no perdeu de vista la vostra bossa de mà, situeu-la sempre al davant vostre de manera que estiguin vigilats. Penseu que si estan al costat o al darrera és molt fàcil que algú us la prengui aprofitant la concentració de gent. Si us sostreuen la cartera amb targetes de crèdit no oblideu anul·lar-les i si sou víctima o testimoni d’un fet delictiu, denuncieu-lo a la policia.


De Guindos exigeix 28.000 milions més a la banca\nEl valor dels actius immobiliaris no dubtosos s'haurà de rebaixar un 30%\nJOAN FAUS MADRID 12/05/2012 00:00\n260x366 SOMRIENTS El ministre De Guindos i la vicepresidenta Sáenz de Santamaría en la roda de premsa d'ahir. / SERGIO BARRENECHEA / EFE SOMRIENTS El ministre De Guindos i la vicepresidenta Sáenz de Santamaría en la roda de premsa d'ahir. / SERGIO BARRENECHEA / EFE\nHa trigat uns mesos però el ministre d'Economia, Luis de Guindos, sembla que ha descobert que és molt difícil i arriscat anar en contra de l'opinió majoritària dels mercats i els experts financers. El govern espanyol va presentar ahir la segona reforma financera en tres mesos, que es llegeix com una espècie de mea culpa : les provisions de 54.000 milions d'euros anunciades al febrer han estat insuficients.\nUn diagnòstic que ja van fer aleshores els mercats i que De Guindos va rebutjar. Ara busca acontentar amb les noves exigències de 28.000 milions més les demandes dels inversors i les institucions financeres.\nLa primera reacció de la borsa, però, va ser negativa. La majoria d'experts reclamaven uns 50.000 milions addicionals i més ajudes públiques. Pel ministre, la xifra global de 82.000 milions en provisions és "extremadament elevada" i té un objectiu claríssim: "dissipar qualsevol dubte" sobre la salut del sistema financer espanyol. La traducció: que la prima de risc disminueixi i es reobri l'aixeta del crèdit.\nSi la primera reforma se centrava en els actius immobiliaris problemàtics, ara aborda els altres: els sans , és a dir, crèdits promotors que es paguen al dia i que per tant suposen menys risc. Per a aquests actius es va demanar al febrer a les entitats una provisió del 7% que ara passa al 30% en diferents graus. En sòl, per exemple, s'haurà de rebaixar el valor fins a un 52%.\nLa quarta reforma de la crisi\nEls 28.000 milions són una xifra altíssima -com es va afanyar a assenyalar De Guindos- per a unes entitats moltes de les quals encara estan digerint l'esclat de la bombolla immobiliària. Es tracta, per tant, d'un nou esforç, l'enèsim, per a un sector que afronta la quarta reforma financera des de l'inici de la crisi i que pot portar pèrdues a algunes entitats, ja que les dotacions es carregaran contra resultats i no contra el patrimoni de les entitats.\nLa fórmula és la mateixa que la primera norma. Les entitats que engeguin un procés de fusió durant el 2012 tindran dos anys, és a dir, fins al 2013, per complir. La resta ho haurà de fer aquest mateix any. Les que no puguin assolir aquestes rebaixes de valor podran optar a ajudes de l'Estat: injeccions de capital o bons convertibles en accions, que són préstecs a un interès del 10% que hauran de ser tornats en cinc anys. Fins ara l'interès era del 8%.\nEl canvi és significatiu, ja que colla encara més els bancs i permet a l'executiu insistir que no dóna ajudes públiques. El discurs no és nou. Al febrer De Guindos ja va fer mans i mànigues per destacar els efectes positius de la reforma sobre l'economia real i la població. Ahir va tornar a insistir que els descomptes dels actius immobiliaris abaixaran el preu de l'habitatge.\nA més, la nova llei obliga les entitats a traslladar -amb el mateix calendari que les provisions- el valor del seu totxo dubtós a una nova societat que podrà controlar la mateixa entitat. L'objectiu és separar el negoci bancari de l'immobiliari.\nTres anys per vendre Bankia\nUn canvi que pot ser molt beneficiós per a la nacionalitzada Bankia (la més exposada al totxo) és que l'Estat té tres anys per vendre, segons fonts d'Economia. Abans necessitarà ajudes públiques. El valor és una incògnita però està inclòs en els menys de 15.000 milions que preveu donar De Guindos a tot el sector amb el nou decret. De fet, Bankia i la dimissió de Rodrigo Rato van centrar part de la roda de premsa posterior al consell de ministres. El ministre va fer equilibris per no criticar-lo. Va dir que "la decisió de Rato va ser personal" i que va ser "el millor ministre". Amb veu baixa, va advocar per depurar responsabilitats.\nD'altra banda, el Fons Monetari Internacional (FMI) va lloar les noves exigències a la banca, mentre que el Cercle d'Economia va demanar que es sanegi el sistema financer amb ajudes europees.


La sobrepoblació al Ripollès per part de persones de segones residències “posa en risc” els serveis bàsics de la comarca - Món Rural\nPla general de l'emblemàtic pont de Camprodon (Ripollès) amb el paisatge enfarinat el 20 de gener del 2020. (horitzontal)\nEls alcaldes del Ripollès alerten que hi ha municipis amb sobrepoblació pel confinament. Són persones de segones residències que han decidit passar aquests dies fora del seu habitatge habitual, fet que ha incrementat el nombre d’habitants. Els batlles alerten que això afecta directament als serveis bàsics. En concret, preocupa l’Hospital de Campdevànol, que té les dimensions i la capacitat per assistir la població que viu regularment al Ripollès, però “en cap cas” al nombre actual. Una de les poblacions més afectades és Camprodon, i en concret el veïnat de Font Rubí. El seu alcalde, Xavier Guitart, explica que van rebre una quantitat de gent “brutal” fa dues setmanes i que obertament diuen que s’hi estaran fins la fi de l’estat d’alarma.\nEl coronavirus ha disparat el nombre d’habitants del Ripollès les darreres setmanes. Es tracta de famílies senceres que tenen la segona residència que, un cop es va declarar l’estat d’alarma, van pujar “massivament” cap als pobles de la comarca amb la intenció de passar-hi el confinament. Un confinament que s’ha allargat quinze dies més i que provoca un “trasbals” als alcaldes d’aquestes poblacions ja que els serveis bàsics com el de l’aigua, l’alimentació i, sobretot, el sanitari poden veure’s afectats per la quantitat de gent que ha passat a viure en aquestes localitats.\nSón municipis com Camprodon, que té el veïnat de Font Rubí on majoritàriament viuen persones de segona residència. “Està ple, i aquesta gent ha de menjar i si necessita anar al metge se l’ha d’atendre”, explica l’alcalde de la localitat, Xavi Guitart. De moment porten dues setmanes, però el batlle assegura que molts d’aquests veïns, que majoritàriament són de Barcelona i l’àrea metropolitana, li diuen obertament que s’hi quedaran fins que s’acabi l’estat d’alarma.\nEl que més molesta a l’alcalde, però, és l’excusa que moltes d’aquestes persones que només anaven a Camprodon els caps de setmana o durant les vacances li expliquen. “Em diuen que venen aquí perquè no hi ha coronavirus. Aquesta malaltia és a tot arreu”, recorda l’alcalde.\nEn aquest sentit, el president del Consell Comarcal del Ripollès (CCR), Joaquim Colomer, explica que el primer cas que van tenir d’infectat per la covid-19 va ser una persona d’Igualada que té una segona residència en un poble de la comarca.\nUn altre aspecte que preocupa és el fet que moltes famílies van pujar amb els nets i els avis, mentre que els pares han tornat a la ciutat a treballar. És el cal de Ribes de Freser. La seva alcaldessa, Mònica Santjaume, recorda que la gent gran és un col·lectiu de risc i que els nets podrien passar la malaltia. “Sense els pares aquí, si hi ha un contagi com ens en fem càrrec”, lamenta.\nL’Hospital de Campdevànol pot col·lapsar\nTot plegat ha afectat als serveis bàsics que necessita el Ripollès per la població que té habitualment. Un aspecte sensible és l’hospital de Campdevànol que té unes limitacions, ja que està pensat per un nombre de persones concret. “Veiem que hi ha molta gent que ha anat a parar a Campdevànol sense ser originari del Ripollès”, explica Colomer.\nAixò provoca un “principi de col·lapse” en aquest centre. “Podríem tenir una situació controlada i ara no la tenim ja que hem d’atendre una sèrie de gent que hauria de ser atesa en altres hospitals”, assenyala el president del CCR. Colomer destaca que el Ripollès “va ser l’última comarca” on va arribar el virus.\nTant Colomer com Guitart han coincidit a dir que el problema més greu va ser el “descontrol” del cap de setmana posterior a la declaració de l’estat d’alarma. “Aleshores ni el Govern, ni la policia ni nosaltres podíem arribar a pensar que hi hagués una allau de persones tan important cap a els pobles del Ripollès”, afirma Colomer.\nPer això, asseguren que hauria calgut controlar les sortides del cap de setmana que es va declarar l’estat d’alarma. Amb tot, asseguren que els controls actualment són efectius i que no han notat que vinguin més famílies.\nPrats de Lluçanès proposa apadrinar persones que viuen soles i "alleugerir" el seu dia a dia durant el confinament


Ajuntament de Premià de Mar - Llistat provisional de preinscripcions pel curs 2020-2021 de l'Escola Bressol Municipal Els Gafarrons\nLlistat provisional de preinscripcions pel curs 2020-2021 de l'Escola Bressol Municipal Els Gafarrons\nEn aquest document es poden consultar els llistats de preinscripcions provisionals de l'Escola Bressol Municipal "Els Gafarrons" pel curs 2020-2021.\nD'acord amb la normativa de protecció de dades, els llistats han de ser anònims. Així, per consultar els noms i cognoms, aquests apareixen a les llistes formats per les dues primeres inicials del nom, i les del primer i el segon cognom.\nEn aquestes llistes també es dona a conèixer el número assignat a cada sol·licitud presentada i que serveix per ordenar-les en cas d'empat.\nDurant el període de reclamacions, si la sol·licitud no s'ha puntuat correctament o hi ha alguna errada en les dades, es pot presentar una reclamació, preferentment per correu electrònic, al mateix centre. L'adreça electrònica de l'Escola Bressol, és escolabressol@premiademar.cat\nDe manera anàloga al que es fa en la presentació de la sol·licitud per correu, s'ha d'enviar un correu de resposta com a justificant de recepció de la reclamació.\nPreinscripcions lactants curs 2020-2021\nMida: 29,9 kB\nPreinscripcions P1 curs 2020-2021\nMida: 32,33 kB\nPreinscripcions P2 curs 2020-2021\nMida: 32,37 kB


URBACT posa en marxa un nou Taller de Cuina Intergeneracional - Altea Digital\nURBACT posa en marxa un nou Taller de Cuina Intergeneracional\nEl 31 d’agost i el 2 de setembre tindrà lloc el Taller de Cuina Intergeneracional organitzat pel grup URBACT: Volunteering Cities, en el qual participen diferents departaments de l’Ajuntament d’Altea com Joventut, Projectes Europeus, Participació Ciutadana i Benestar Social. A més a més de les associacions Corazón Exprés, Creu Roja i DeAmicitia.\nEl taller de cuina URBACT, gratuït per als assistents, té com a objectiu millorar les relacions entre els joves i els majors del municipi, a partir d’un taller de cuina on es prepararan dos plats principals i dos postres. L’activitat estarà guiada per una cuinera professional.\nLa iniciativa es desenvoluparà a l’Aula de Cuina Municipal en horari de 10:00 a 12:30 hores els dies 31 d’agost i 2 de setembre. L’edat dels participants serà entre els 12 i 16 anys, en el cas dels joves i de 60 i 75 anys, en el cas dels més majors.\nLes places per participar són limitades i la inscripció es realitzarà per ordre de sol·licitud. Els interessats o interessades a participar s’han d’inscriure al telèfon 965 84 13 34 o enviar un correu electrònic a joventut@altea.es.\nEls tallers es realitzaran complint les normes de seguretat i l’ús de mascareta serà obligatori.


Folleto LA DAMA DE LA ESTEPA\nEstimats pares, mares i tutors/es dels alumnes de 6è,\naquí us adjunt la informació sobre els productes que ofereix l'empresa dels polvorons i bombons per a que pogueu revisar-los i fer la demanda oportuna.\nMoltes gràcies per la vostra implicació i dedicació (els alumnes estan entusiasmats) amb el futur viatge d'estudis...\nLA DAMA DE LA ESTEPA -polvorons i bombons-\nUn plaer per a tota la vida 'UN BON LECTOR'\nde setembre 24, 2017\nL'edat entre els 10 i 14 anys és una delicada etapa en la formació definitiva del bon lector, ja que és aquí és on molts es perden, un efecte més de adolescència, habitualment el que supera aquest període com a lector habitual, rarament deixa de ser-ho un cop adult, per tant, més que mai, una bona tria dels títols a llegir és absolutament necessària, tenint en compte quins són els seus interessos. És per aquest motiu que a la pàgina de LECTURA (pestanya superior del Blog) trobareu informació i títols que puguin ser del vostre interès i a on intentaré contribuir i transmetre la passió per la lectura, un plaer per a tota la vida.\nI enguany...què vull aprendre i investigar?\nAvui ens hem reunit per analitzar i triar entre tots què volem aprendre, aprofundir i/o investigar. Moltes són les idees interessantíssimes que han sorgit i les hem anat apuntant totes. Crec que qualque sorpresa més els espera als nostres alumnes relacionat amb aquests temes...i ells no ho saben encara...\nGran feina amb la col·laboració esplèndida de Sebastià i Aina! Enhorabona a tot el grup!\nLectura: avui recoman...\nde setembre 21, 2017\nCOMENÇA...TALLER D'EXPRESSIÓ ORAL\nAvui hem rebut la companyia de la mestra Aina Amengual que ens acompanyarà al llarg de tot el curs per treballar l'expressió oral.\nAvui ens hem presentat i expressat allò que més ens agrada, de manera que hem volgut compartir l'alegria del final de classe amb les nostres famílies i amics!\nPàgs. 8/9 Ex: 1-2-3-4-6\nDur una foto personal fent allò que més ens agrada (esports, família, passejant...)\nEstimats pares, mares i sobretot alumnes,\nja hem començat amb tota la il·lusió del món per iniciar una nova carrera. Una carrera que ens durà cap a l'institut però abans haurem de recórrer moltes emocions, vivències, activitats...que vull compartir amb tots voltros.\nTrepitjar SES ROTES VELLES és una gran festa... Les portes de la nostra classe ja estan obertes, la que és la nostra casa, listos...JA!\nBenvinguts a tos i totes!


El passat dilluns 24 d’Octubre, l’Oriol Mercadé, un psicòleg esportiu va venir a fer una xerrada a la sala d’actes d’Stucom. La xerrada va durar una hora i mitja aproximadament i va ser de total profit.\nEl que ens va explicar va ser la rellevància de poder portar un estil de vida activa i saludable, donant èmfasi a la importància del son en el nostre dia a dia. Al llarg de la xerrada, ens va fer adonar del protagonisme que tenia el son durant la nostra vida.\nDesprés de tenir aquesta xerrada, ens hem adonat que realment és essencial poder dormir 8 hores mínim diàriament, que és un factor molt important que ens permet augmentar el rendiment tant físic, com laboral i escolar i ens ajuda a obtenir els millors resultats possibles en tot el que fem.\nTot i que moltes vegades podem pensar que dormir 8 hores és una ximpleria i un simple dit, ens afecta evidencialment al nostre dia a dia, i per tant, ser capaços de mantenir les hores de son apropiades, ens ajuda a sentir-nos més enèrgics i capacitats per tal de poder superar el dia.\nUna altra cosa molt important que ens va ensenyar l’Oriol Mercadé va ser que no poder dormir o dormir malament, ens pot provocar certes seqüeles negatives que poden acabar ocasionant-nos el fracàs escolar, un augment de pes, un mal desenvolupament del creixement, un constant canvi d’humor, de caràcter, i de mal estar.


Els regals socials dels governs - Diari de Sabadell\nEls regals socials dels governs\n[Per Enrique Vallejos, enginyer IT]\nÉs evident que la funció principal d’un govern és preveure el benestar dels seus ciutadans o, almenys, hauria de ser així. L’anomenada despesa social és imprescindible però, com qualsevol remei, en excés pot causar el mateix efecte que una sobredosi d’un medicament.\nMisteriosament, tots pensem que el pressupost dels governs és infinit, i això és normal. Són xifres que maregen. Però en essència, és el mateix que la nostra economia familiar: si gastem més ens endeutem i si gastem massa els deutes ens ofeguen. Quan això passa, el govern demana diners a terminis i no els torna amb un interès fix (com les nostres targetes), sinó que depèn de la confiança del país.\nAbans de tot vivim en un estat social europeu. A ningú amb dos dits de front se li acut qüestionar la sanitat o l’educació pública. La protecció a la infància, la seguretat... formen part de l’ADN dels estats europeus. Ningú posa això en qüestió. Però, què passa quan es comença a utilitzar com a eina política, com a almoina, d’un partit bo, contra els altres dolents? Passa a la Veneçuela de Maduro, passava a l’Argentina de Perón... Quan els governs comencen a comportar-se més com senyors feudals que donen almoina als seus súbdits que com governs democràtics responsables. Un govern responsable actua pel bé dels seus ciutadans al marge de l’interès electoral. La dedicació de Churchill al Regne Unit li va costar perdre el seu escó.\nI com s’arriba a això? Es comença per prometre una sèrie de mesures de dubtosa eficàcia que valen milions d’euros. Aquells diners, en un context europeu controlat, implica necessàriament la pujada d’impostos. Llavors sorgeix immediatament el mantra que només els apujaran als rics, els qui, òbviament, es quedaran asseguts esperant que els confisquin els seus ingressos. Com que això no funcionarà, recorreran al de sempre: la nostra nòmina i l’impost de societats. L’augment de les nostres retencions portarà a la disminució del nostre consum. Deixarem de prendre el cafè de mig matí, i l’amo del bar farà fora el cambrer. Una persona menys que cotitza i una prestació d’atur més a càrrec de l’Estat. Però la nostra nòmina tampoc està segura: l’augment d’impostos a les empreses redueix els seus beneficis (com el del bar), i llavors redueixen costos (que inclou acomiadaments). L’atur puja, més subsidis i menys ingressos per a l’Estat. I més impostos. I més aturats. I l’espiral no acaba perquè els governs progres són incapaços de reconèixer l’error de les seves polítiques i de revertir la situació fent exactament el contrari. Perquè ells són bons i els altres són dolents.\nMentre hi hagi diners, funcionarà. Quan s’acabin, hauran de recórrer als deutes. Com tothom sap, aquestes polítiques no funcionen, perquè aquell deute serà caríssim, com l’interès d’una targeta de crèdit. I l’espiral segueix... Recorden els 5 milions d’aturats?\nEstem patint a Europa l’època de les promeses impossibles. I hem d’entendre una cosa: les solucions fàcils no existeixen. Els cants de sirena del Brexit, els de Le Pen, de Tsipras –per no parlar de la fauna autòctona en la qual tots estem pensant– ha portat els seus països al caos, a la baixada de pensions i, en definitiva, a la pobresa. Els profetes de les solucions màgiques, els que prometen meravelles però no diuen com finançar-les. Ulisses es va lligar a un pal del vaixell per resistir els cants de les sirenes. Podem fer el mateix amb el nostre vot.


Les dates i la seu d’Eurovisió 2019 seran anunciades al setembre – eurobloc.cat\nLes dates i la seu d’Eurovisió 2019 seran anunciades al setembre\n19 Juny, 2018 Jaume Bertran Actualitat 0\nLa seu definitiva i les dates del Festival d’Eurovisió 2019 seran anunciades el pròxim mes de setembre. Avui, representants de KAN, la televisió pública d’Israel, s’han reunit a Ginebra amb càrrecs de la xarxa Eurovisió i amb membres del Grup de Referència del Festival. Durant la trobada, l’RTP portuguesa ha traspassat simbòlicament a Israel la responsabilitat d’organitzar l’edició de 2019. Segons ha explicat posteriorment la Unió Europea de Radiodifusió (UER) via Twitter, la ciutat que ha d’acollir el Festival s’escollirà mitjançant un sistema que passa, ineludiblement, per la presentació de diverses candidatures. Així, d’entrada, l’UER ja garanteix que Israel no decidirà de manera unilateral que Jerusalem serà la seu d’Eurovisió 2019, cosa que seria interpretada en clau política: el Govern de Benjamin Netanyahu vol pressionar la comunitat internacional perquè la Ciutat Santa sigui reconeguda com la capital del país, promocionant-la en tota mena d’esdeveniments mundials. Eurovisió ja ha deixat clar que es nega a què el Festival sigui utilitzat amb finalitats polítiques.\nDe tota manera, i segons va transcendir ahir, la xarxa Eurovisió segueix de ben a prop les passes que està fent el Govern d’Israel per culminar la reconversió del seu sector públic audivisual. Si en els pròxims mesos Israel acaba decidint crear un canal públic exclusiu per a l’emissió de notícies i un altre per als programes d’entreteniment, Eurovisió podria expulsar l’Ens israelià de l’organització, ja que una de les condicions bàsiques per formar-ne part és que els canals, a més de ser públics, tinguin una graella de programació generalista; és a dir, entreteniment i notícies en una sola cadena. Segons informa el web Eurovoix citant alguns mitjans de comunicació israelians, la Cort Suprema de Justícia d’Israel acabarà aprovant la divisió de les dues línies de programació televisiva, però anunciarà la seva decisió final un cop s’hagi celebrat el Festival de 2019, per impedir que Eurovisió expulsi l’Ens nacional abans.\nPer una altra banda, avui la cadena KAN ja ha presentat a Eurovisió a Yuval Cohen com a director del Festival de 2019. Cohen és un expert del món televisiu; ha estat cap de programes del Canal 10 d’Israel; va fer l’adaptació del talent show The Voice al seu país, va dirigir el Dancing with Stars israelià durant tres temporades i va supervisar l’edició de 2010 del Kdam, la preselecció eurovisiva d’Israel en aquella època.\n(Foto: Eurovision. tv)\nEl ministre de Salut d’Israel demana que Eurovisió 2019 respecti les festivitats religioses del Judaisme\nEl Govern d’Israel insisteix: O Jerusalem o res!\nIsrael cedeix i accepta convidar diferents ciutats a organitzar el Festival de 2019\nEurovisió demana a Israel que proposi possibles seus que no incitin al boicot internacional\nEl ministre de Salut d’Israel demana que Eurovisió 2019 respecti les festivitats religioses del Judaisme El Govern d’Israel insisteix: O Jerusalem o res! Israel cedeix i accepta convidar diferents ciutats a organitzar el Festival de 2019 Eurovisió demana a Israel que proposi possibles seus que no incitin al boicot internacional


Els Socialistes de Mallorca participen en l’Assemblea de batles i batlesses organitzada pel Consell de Mallorca – SocialistesdMca\nEn la trobada extraordinària s’ha explicat als batles i batlesses els quatre punts més urgents i d’actualitat del Consell de Mallorca\nEls batles i batlesses socialistes i diferents membres de la Federació Socialista de Mallorca han participat en l’Assemblea organitzada pel Consell de Mallorca per explicar i posar en comú els quatre punts més urgents i d’actualitat de la institució.\nEn l’Assemblea, hi ha participat el Vicesecretari General Territorial de la Federació Socialista de Mallorca i batle de Marratxí, Miquel Cabot. “Aquesta Assemblea és molt important pels batles de Mallorca ja que, tots i totes podem expressar les nostres opinions, a més, el Consell de Mallorca ens explica les tasques que estan fent” ha comentat Cabot.\nMesures per la situació generada per la guerra d’Ucraïna\nEl primer punt que s’ha tractat en l’Assemblea de batles i batlesses de Mallorca és el Pla de Mesures que s’ha presentat per mitigar els efectes de la guerra d’Ucraïna. Miquel Cabot ha destacat que “avui parlam d’un tema molt important com són les ajudes i tot el Pla de Mesures per la guerra d’Ucraïna. Els socialistes hem demostrat que davant les crisis presentam ajudes per no deixar a ningú enrere i que estam al costat de la gent”.\nLa Secretària General de la Federció Socialista de Mallorca i Presidenta del Consell de Mallorca, Catalina Cladera ha declarat que “el Pla de Mesures que hem fet és un Pla inicial i obert que anirem ampliant. De moment, és un Pla de 23 mesures amb un valor de 44 milions d’euros que es distribueix en tres blocs: mesures econòmiques, mesures socials i mesures humanitàries”.\nReglament dels centres 0-3 anys\nUn altre punt important que s’ha tractat en la jornada d’avui és la regulació dels centres infantils de 0 a 3 anys per millorar l’atenció dels nins i nines de Mallorca i garantir la conciliació familiar.\nLa Secretària General de l’Agrupació Socialista de Campanet i batlessa del poble, Rosa Maria Bestard ha fet incís en què “estam d’enhorabona amb aquesta mesura que s’ha implantat des del Consell de Mallorca i també des de l’IMAS, que s’hi ha fet molta feina, donant un espai de participació a entitats i col·lectius que fan feina amb els nins i nines de 0 a 3 anys perquè aquests centres puguin atendre a nivell assistencial i educatiu als infants de 0 a 3 anys”.\nPla de mesures antifrau per a la gestió dels Fons Next Generation\nEl Vicesecretari General Sectorial de la Federació Socialista de Mallorca i conseller de Presidència, Javier de Juan, ha explicat el darrer punt de l’Assemblea, el pla de mesures antifrau dels Fons Next Generation de la Unión Europea per garantir el correcte ús d’aquests fons.\nEl Secretari General de l’Agrupació Socialista de Palma i batle de la ciutat, José Hila, ha volgut valorar aquest punt: “els Fons Next Generation són una oportunitat històrica, per això cal fer una bona gestió d’aquests fons. El Consell de Mallorca ha demostrat estar al costat dels Ajuntaments, especialment dels més petits, que els ajudarà en la gestió d’aquests Fons”.\nEl darrer punt que s’ha tractat en l’Assemblea de batles i batlesses de Mallorca celebrada al Parc Bit és l’adhesió al conveni amb Correus per a la instal·lació de caixers automàtics a nuclis que no en disposen.\nAnterior\tEls Socialistes d’Andratx elegeixen Toni Bordoy com a secretari general amb l’objectiu de millorar els resultats el 2023 i assolir la batlia els quatre anys\nPròxim\tMaria Galmés seguirà com a Secretària General de l’Agrupació Socialista de Sant Llorenç des Cardassar


El sector turístic de la Garrotxa, a punt per a una nova temporada d’estiu | Consell Comarcal de la Garrotxa\nEl sector turístic de la Garrotxa, a punt per a una nova temporada d’estiu\nCoincidint amb la Revetlla de Sant Joan, Turisme Garrotxa presenta una nova edició del GPS, el nou programa d’activitats de la comarca -el Garrotxa Plans amb Sensacions– que fins al proper mes de març ha programat 139 propostes. Les activitats són gratuïtes per als clients dels establiments que participen del programa, que preveu sortides, excursions, gimcanes, entre moltes altres iniciatives que tindran lloc aquests propers mesos a la comarca.\nUna de les novetats del GPS d’aquest estiu és que es tornen a oferir les visites guiades a la Cooperativa La Fageda, que s’havien deixat de realitzar per les obres de reforma que s’han portat a terme a les instal·lacions. Amb l’inici de la nova temporada, el GPS també estrena la “Ruta d’Olot a les gorgues del riu Gurn en bicicleta” i l’excursió “Rius de lava”, un recorregut pel volcà Croscat i la Fageda d’en Jordà. A més, s’ha incorporat una nova activitat: una entrada gratuïta als Museus d’Olot.\nAmb l’arribada de l’estiu també es reprèn la “Ruta nocturna en bicicleta per la Via Verda”, el “Sopar amb lluna plena” i la “Ruta de les gorgues de les Planes d’Hostoles en bicicleta”. Aquests propers dies es tornarà a programar els “Sons de nit” que permet descobrir la fauna aquàtica dels aiguamoixos de la Moixina, la “Gimcana Geocerca a Olot: seguim les coordenades” i “El fesolaire”, la visita per descobrir el cultiu dels fesols de Santa Pau, entre altres propostes fins a un total de 18 activitats diferents al llarg d’aquest estiu (38 al llarg de l’any). La gerent de Turisme Garrotxa, Turina Serra, ha explicat que “el que intentem és donar varietat d’oferta perquè es pugui conèixer, comprendre i descobrir nous indrets de la comarca amb activitats a fer en els diferents municipis”.\nCada tres mesos, coincidint amb el canvi d’estació, Turisme Garrotxa edita un nou fullet del GPS, que també es pot consultar a la pàgina web www.turismegarrotxa.com, on també es pot consultar la guia Tot Garrotxa i les activitats organitzades aquests dies pels ajuntaments de la comarca (La Cua del Drac, Viu l’Estiu a Sant Feliu, la Ruta de Les Tapes, la Nit de les Dones d’Aigua dins de la Festa Major de Sant Joan les Fonts, l’Herbesalú….). En el web de Turisme Garrotxa també s’hi pot trobar les Experiències Garrotxa, l’oferta de paquets turístics especialitzats per poder gaudir d’una estada única a la comarca. Senderisme o cicloturisme entre volcans, turisme de natura, patrimoni cultural, productes de proximitat i gastronomia són algunes de les 15 temàtiques proposades per fer estada a la Garrotxa. Ara s’acaba d’actualitzar aquest catàleg amb el que Turisme Garrotxa vol ampliar la promoció internacional de la comarca i arribar a nous touroperadors. Es continua així treballant per donar a conèixer i consolidar el model de desenvolupament turístic responsable i sostenible i amb una oferta de qualitat, resultat del treball conjunt i la suma d’esforços del sector públic i privat mitjançant Turisme Garrotxa.


ELS JEN-PSM ES DEMANEN SI EL PP PROPERAMENT DEFENSARÀ QUE LES ILLES BALEARS NO SÓN ILLES\nEls Joves d’Esquerra Nacionalista-PSM han qualificat la proposta del PP al Parlament per negar que les Illes Balears formen part dels Països Catalans com “un teatre” i “un atac més a la història i a la realitat cultural d’aquest país”\nEls joves independentistes es mostren preocupats per el teatre que duu a terme el Partit Popular al Parlament. La proposta dels conservadors de votar que les Illes Balears no formen part dels Països Catalans ha provocat la indignació entre els Joves del PSM. Aquests es demanen si la propera proposta absurda del PP al Parlament serà negar que també som illes.\nEls i les JEN-PSM han qualificat la proposta del PP com “un atac més a la història i a la realitat cultural d’aquest país, després dels atacs continus a la llengua i la cultura pròpia”. Àlex Moll, secretari general dels JEN-PSM demana que “deixin fer la història als historiadors, i fer de docents als docents” Moll afegeix que “la negació de la realitat dels Països Catalans com a comunitat lingüística i cultural només mostra la seva fòbia a la nostra història, cultura i llengua”.\nEls Joves del PSM-Entesa han manifestat la seva preocupació perquè el PP estigui més ocupat en negar la realitat que en solucionar els problemes socials de milers de famílies d’aquest país que tenen tots els seus membres en l’atur, que no cobren ajudes de dependència, gent que està essent desnonada, famílies que estan en risc d’exclusió social i l’augment de la pobresa a les Illes segons el darrer estudi de l’INE que el xifra en un creixement del 3%, arribant a un 28%. Els i les JEN-PSM demanen a l’executiu i al Partit Popular que es centri en solucionar aquests problemes que són els que preocupen a la ciutadania i afirmen contundentment que les Illes Balears formen part dels Països Catalans.\nPer a més informació: Àlex Moll (669 754 143)


Amb el cable entre illes operatiu, Menorca hauria tingut un 60% de possibilitats d'evitar l'apagada\nUn estudi de la UIB, fet a partir de simulacions, indica que la connexió hauria pogut contagiar l'avaria a Mallorca en un 8% dels casos\n3 min. Palma 31/10/2018 16:56\n651x366 Unes 38.000 persones es queden sense electricitat a Menorca per un cap de fibló. Unes 38.000 persones es queden sense electricitat a Menorca per un cap de fibló.\nSi el cable submarí que ha de connectar la xarxa elèctrica de Mallorca amb Menorca hagués estat operatiu, la probabilitat d'evitar l'apagada hauria estat del 60%. Ho confirma un estudi de l'Institut de Física Interdisciplinària i Sistemes Complexos (IFISC, CSIC-UIB), en què a partir de simulacions s'indica, a més, que la connexió hauria pogut contagiar l'avaria a Mallorca en un 8% dels casos.\nSegons indica l'informe, aquest últim fet hauria causat una apagada encara més gran en termes de potència i nombre d'usuaris afectats. El model proposat pels investigadors de l'IFISC (CSIC-UIB) estima que, si el cable submarí entre cala Mesquida (Mallorca) i cala en Bosc (Menorca) ja hagués estat operatiu, un tall simultani de les línies de la Dragonera al Mercadal i de la Dragonera a Ciutadella hauria ocasionat una apagada significativa només en un 40% dels casos.\nD'aquest 40% de casos en què hi hauria hagut apagada amb el cable d'interconnexió operatiu, els investigadors assenyalen que un 71% de les simulacions de l'impacte de l'apagada, en termes de potència i d'usuaris afectats, s'hauria reduït a menys de la meitat respecte de la situació en què el cable submarí no està operatiu. En canvi, en el 21% de les simulacions l'apagada hauria tingut un impacte similar.\nL'estudi l’han realitzat els investigadors Damià Gomila i Pere Colet (IFISC, CSIC-UIB) i Benjamí Carreras, científic menorquí i professor honorífic de la Universitat Carlos III, de Madrid. En aquest sentit, Gomila explica a l'ARA Balears que "fa un any i mig que investigam la complexa dinàmica de les xarxes elèctriques a través de simulacions, amb l'objectiu de detectar-ne els punts més vulnerables".\nCal recordar que el govern de Mariano Rajoy va desestimar les diverses peticions que van fer des de la conselleria de Territori, Energia i Mobilitat de l'executiu balear. El seu conseller, Marc Pons, explicava que "vam insistir en la urgència i la importància de construir un segon cable entre Menorca i Mallorca, amb l'objectiu de donar de baixa l'antiga connexió". Tot i això, segons declarà Pons, "el govern popular va decidir retirar el cable sense substituir-lo i sense comunicar-nos res".\nPossibilitats d'afectar el Llevant mallorquí\nFinalment, i de manera significativa, en el 8% restant de les simulacions que han donat lloc a una apagada amb el cable operatiu, l'impacte és clarament superior i el tall de subministrament es propagaria també a l'illa de Mallorca. Si fos així, "nuclis del Llevant mallorquí com Cala Rajada, Canyamel o Artà podrien patir durant la manca de llum elèctrica, però només durant unes hores, perquè l'avaria seria fàcilment reparable", comenta Damià Gomila.\nAquest efecte s'emmarca en les "fallades en cascada", ja que en els sistemes altament interconnectats hi pot haver fallades sistèmiques. En aquest darrer cas, malgrat que l'apagada tindria una envergadura més gran, el subministrament a la zona oest de Menorca es podria haver restablert en un període de temps molt més breu, atès que a Mallorca no hi hauria línies destruïdes.\nEn una hipotètica Menorca on l'energia fotovoltaica fos la principal font de subministrament, ja que la llei de canvi climàtic fixarà l'horitzó d'assolir unes illes lliures de combustibles fòssils i el 100% d'energies renovables el 2050, "la producció no hauria d'estar tan centralitzada en un mateix punt i la resiliència de la xarxa energètica seria més accentuada", conclou Gomila.


Français Esplugues: Article al POMEJORRAT sobre l'intercanvi a Gignac\nArticle al POMEJORRAT sobre l'intercanvi a Gignac\nDE LA POBLA À GIGNAC, 750 Km C'EST RIEN!\nALUMNES DE FRANCÉS D’ESO VIATGEN A FRANÇA.\nUn grup de trenta-tres alumnes de 1r, 2n i 3r d’ESO van viatjar a França del 30 de març al 6 d’abril'08 per a participar en l’intercanvi entre l’IES Pere d’Esplugues de la Pobla Llarga i el Collège Lo Trentanel de Gignac, localitat pròxima a Montpellier.\nEl projecte comencà el curs passat amb intercanvi de cartes i diferents treballs de la part de l’alumnat d’amdós centres. Enguany es va plantejar l’intercanvi real i, la veritat és que ha sigut un repte de la part de tots: alumnat, famílies i professorat implicat. Es tractava de continuar intercanviant cartes i documents diversos i, durant una setmana, conviure amb una família francesa amb tot el que això suposa: conéixer i adaptar-se a horaris, costums, alimentació. Per parelles hem anat a classe d'història, de matemàtiques, de música, de gimnàstica, de llengües, ... hem fet escursions de tot tipus: La Grotte Clamouse, unes grutes impressionants on el pas del temps ha format estalactites, estalagmitesi formacions estrellades d'aragonita entre altres meravelles. El mateix dia vam arribar a Saint Guilhem le Désert, un poble medieval on, en grups de tres, vam fer un joc de pistes. No era gens fàcil, vam haver de preguntar als veïns del poble i fixar-nos molt en tots els detalls. Va ser un dia molt intens! L'equip guanyador format per Isis, Mati i Paula va rebre el premi durant la festa d'acomiadament.\nEl segon dia vam visitar la ciutat de Montpellier. Primer, amb una guia molt simpàtica vam pujar a l'arc de triomf des d'on s'observava tot el centre històric amb l'estàtua de Louis XIV, després vam anar a la Facultat de Medicina (primera d'Europa), La Catedral i, entre altres vestigis hitòrics, vam entrar en un “micvé”, banys jueus de purificació de l'època medieval. Encara estaven tal i com els utilitzaven! Després vam tindre temps lliure i, clar, de botigues i de MacDonalds, encara que hi va haver que va preferir la terrasseta d'una Brasserie, très français!\nEl tercer dia vam visitar Pézénas, la ciutat on va nàixer Molière, l'escriptor més conegut de la literatura francesa i també vam poder visitar la fàbrica de “Berlingots”, uns caramels típics. Vam assistir a procés de fabricació: Sucre en pols al bany de Maria amb aigua a 150ºC.Es va formar una pasta groguenca que va aclarir amb clara d'ou. Li van afegir essència de menta per a donar-li gust i unes gotes de sirop de maduixa per al contrast del color. Allò preixia plastilina! L'artesà ho va fer passar per un motlle i d'allí per una cinta transportadora. Als 10 metres un secador acabava la feina. Les pastilletes de caramel queien ja amb la seua forma definitiva. És clar, tots en vam comprar!\nDijous vam visitar Sète, port pesquer de la Mediterrània i bressol d'artistes com ara Georges Brassens, Paul Valéry, entre d'altres. Divendres, a classe una altra vegada i per la vesprada, amb els “correspondants” francesos, ruta de muntanya pel Circ de Mourèzes: dues hores de marxa per un circ glaciar a la una del migdia només acabar de dinar. Feina de Titans! Haviem de resseguir les marque grogues de la GR. Algunes venien vestides i, sobretot, calçades de “pitiminí”; si no, pregunteu a Blanca, a Tània, a Mireia. Ara, això sí: Divinas de la muerte! Prova aconseguida!\nPer la nit, festa d'acomiadament en el Collège amb les famílies, actuacions dels alumnes francesos, sopar a compartir, parlament dels professors implicats, cançons, signatura de samarretes, en definitiva, convivència de la bona i bon rotllet.\nEl dissabte el passarem amb les famílies d'acollida i el diumenge a les 9h va ser l'hora de les llàgrimes i dels adéus. Uns passada! Si algún dia se us presenta una oportunitat com aquesta, no la deixeu passar, perquè durant una setmana aprens coses que no estan en els llibres i que et serviran per sempre.\nPublicado por Alicia Sabater en 2:06\nLe banquet de Barbe Bleue Théâtre 1r BAT\nCriteris d'avaluació i recuperació de l'assignatura\nÉchange IES Pere d'Esplugues-Collège Lo Trentanel\nBenvinguts/des al nou bloc del Departament de Fran...


Catalunya Emprèn és un programa de la Generalitat de Catalunya que impulsa i promou actuacions públiques i privades de valor per a l’emprenedor, a les quals dóna suport directe. La creació, el creixement i l’èxit de les noves empreses, així com el foment de l’emprenedoria, són els objectius principals que persegueix aquesta iniciativa.\nEl Consell Comarcal de la Noguera s'ha acollit al Programa integral de persones emprenedores emmarcat dins el programa de Catalunya Emprèn cofinançat pel Departament d'Empresa i Ocupació, el Fons Social Europeu i el mateix Consell Comarcal.\nTambé forma part de la Xarxa Emprèn, que és una xarxa d'entitats que, en el marc del programa Catalunya Emprèn de la Generalitat de Catalunya, presten serveis d'acompanyament i suport a les persones que volen constituir una empresa a Catalunya durant els tres primers anys de vida del negoci.\nSERVEIS QUE ES PRESTEN:\nACCIONS D'INFORMACIÓ I ACOLLIDA\nAccions adreçades a les persones emprenedores per millorar les seves habilitats i capacitats en matèria de gestió empresarial per garantir l'èxit de les futures empreses.\nACCIONS DE SEGUIMENT TÈCNICS\nACCIONS D'ACCÉS AL FINANÇAMENT\nServei d'informació, d'assessorament i mediació sobre l'accés al finançament dels projectes de persones emprenedores i persones treballadores.\nInformació i assessorament sobre traspàs de negocis\nSi voleu rebre més informació o inscriure-us en alguna activitat contacteu aquí.


El blog de l'AAPV: de juny 2017\nNo al tancament del Teatre Escalante\nEl Centre Teatral Escalante, depenent de la Diputació de València, s’ubica des del 1979 a un edifici històric del centre de la capital valenciana. Un espai que la Diputació ha llogat durant este temps al propietari de les instal·lacions. Des del tancament de la sala a l’octubre pels problemes estructurals,encara no s’han iniciat les obres de rehabilitació.\nDurant més de 30 anys la sala de Teatre Escalante ha aconseguit convertir-se en un referent del teatre infantil i juvenil per a escoles, públic i professionals, pel seu projecte però també per la seua cèntrica ubicació i les seues característiques arquitectòniques, que han afavorit l’afluència de públic, el treball dels i les professionals a les produccions i les sinèrgies amb altres centres culturals de la Ciutat de València. Per la seua ubicació i característiques físiques, l’actual edifici del Teatre Escalante ha demostrat ser el millor lloc per al Teatre Escalante.\nEl Teatre Escalante va nàixer en un moment de destrucció i abandonament de teatres d’una València que havia sigut una de les capitals de l’Estat amb més sales i va anar conformant en l'imaginari col·lectiu dels ciutadans – no sols del Cap i Casal, sinó de les comarques de València i del País sencer – un dels llocs culturals de referència junt a l'IVAM, el Palau de la Música, l’edifici Rialto...\nDesprés d'anys de govern del Partit Popular, que es van caracteritzar per la manca d'inversió en la seua rehabilitació i, sobretot, en l'abandonament de qualsevol política que fera viables els espais teatrals que quedaven vius a la ciutat de València, seria paradoxal que el nou govern del canvi fóra qui li posara punt i final a “L’Escalante”.\nEls ciutadans i ciutadanes no ens podem permetre el luxe de perdre, no ja el projecte teatral, que ens consta que no desapareixeria ja que la institució diu estar absolutament compromesa amb ell, sinó el referent que suposa l'edifici del Centre Teatral Escalante. Perquè molts espectadors i espectadores han vist el seu primer espectacle ací; han gaudit del fet escènic per primera vegada entre les seues "llotgetes"; tenen el record inesborrable de vore per primera vegada a un actor o actriu al qual han seguit posteriorment; molts dels intèrprets valencians han començat la seua carrera entre els seus murs...\nNo podem ara donar per perdut un escenari que ha representat i representa tant per al públic valencià. Un projecte com el del Teatre Escalante no pot ser substituït per un altre tipus d'actuacions, siguen estes a la pròpia ciutat de València o als pobles de les comarques valencianes. Qualsevol professional sap que això seria un error i que dissoldria el projecte fent-lo morir al poc de temps, perquè el públic s’ha fidelitzat durant anys gràcies a un espai concret, el del Carrer Landerer. El treball aconseguit durant més de trenta perilla amb l’abandó d’este edifici.\nVolem i necessitem que el Teatre Escalante òbriga de nou les portes on va ser parit, a la seua seu del barri del Carme. Els espectadors i espectadores necessitem tornar a creuar eixes portes i tornar a plorar i a riure en les seues butaques. I el teatre també ens necessita, necessita del seu públic. Per aixòdemanen a la Diputació de València que prioritze recuperar este espai fent el que calga.\nSabem que no serà barat. Sabem que serà llarg. Però més cara seria la pèrdua a nivell emocional i cultural d'un teatre tan emblemàtic. Preguem als responsables de Diputació reflexió, alçada de mires i esforç. Que s'arribe a un acord entre les parts i que el Teatre Escalante puga obrir de nou les seues portes el més aviat possible. Generacions de valencians i valencianes presents i futures ho agrairan.\nEsta petició serà entregada a: Diputació de València\nEtiquetes de comentaris: de lluita\nEl blog d'Actors i Actrius Profe-\nssionals Valencians. Pots trobar tota la informació sobre el que\nenvolta el Sindicat i la professió que representa en ACTIVITAT, totes les ofertes, convocatòries i seguiment setmanal en AGENDA i totes les veus, propostes o crí-\ntiques en OPINIÓ. El blog for-\nma part del departament de Comunicació de l'AAPV amb la Web, l'Agenda, Facebook, Twitter i la revista Eq’uiliquà.\nActualitzacions per e-mail:\ncròniques d'actes (13)\nde lluita (37)\nel photocall de l'AAPV (1)\nno t'ho perdes (18)\nPer a vore (15)\npremis AAPV (24)\nActors i Actrius Professionals Valencians - C/ Pare Jofré, 7-baix esq. València 963 528 198. Tema Finestra d'imatges. Imatges del tema creades per 5ugarless. Amb la tecnologia de Blogger.


Un dia de Sant Jordi en primera persona | La Finestra Digital\nBona Diada amics; (crec que ja podem considerar-nos així)\nM’agradaria compartir la meva Diada amb vosaltres, crec (se) que és el dia que més m’agrada de tot l’any. Des de petita que he ramblejat i no perdono no poder fer-ho.\nHi han tres coses que no perdono, bé millor dit quatre:\nLa primera és tan bon punt surto de casa pel primer cafè és anar a buscar al forn Montserrat el Pa de Sant Jordi (aquest no engreixa) i gaudir de les vistes dels pastissos (aquests sí).\nLa segona és començar l’itinerari baixant Rambla Catalunya des de Diagonal i buscar una rosa el més original possible, cada any ha de ser diferent. Aquest any l’he comprat per regalar i és una rosa de roba amb un peu que és un bombó de xocolata. La veritat és que ha agradat força. Encara que m’ha sabut greu no comprar la rosa a uns estudiants que anaven tots vestits de Sant Jordi i animaven molt el passeig.\nLa tercera és el drac de ceràmica, sempre de la mateixa parada i així any rere any anar fent col·lecció, són artesanals i amb un preu molt raonable. Aquest any el meu drac està cansat de llegir i es dedica a fer una bufanda de mitja del Barça.\nLa última, però no la menys important, remenar parada rere parada en busca del llibre perfecte, per això m’acostumen a deixar plantada a la meitat amb “anem a fer un cafè, ja vindràs…” cosa que en el fons agraeixo, sota pressió busco força malament. S’ha de tenir en compte per qui és el llibre i no suporto sortir de casa amb una llista feta, visc a l’aventura del dia. El problema arriba quan després de remenar acabo amb una pila de llibres i la majoria són per mi, però ningú és perfecte, arribo a casa amb una pila de noves aventures que m’esperen dins d’una bona portada.\nReconec que no he entrat en el món de l’e-book i crec que de moment ja m’hi poden anar esperant, la sensació de tenir un llibre a les mans, de passar pàgines, de sentir l’escalfor a les mans, l’olor del paper, i el fet que sembla més proper l’escriptor no té preu. Ara si, reconec que el problema arriba quan s’ha de fer lloc a casa.\nPortem tota la setmana celebrant el dia de Sant Jordi, ofertes i descomptes en els llibres, ja que en caure en dissabte sant la cosa pintava fluixa, però per sort la previsió del temps a temps d’ara (13:20) no es compleix i no ha plogut. Fins i tot hi ha hagut moments que el sol apareixia entre els núvols i donava aquella escalforeta tat agradable acompanyada del ressol tan poc agradable, però no sóc ningú per criticar a Apol·lo.\nLa Rambla i el Passeig de Gràcia estan impressionants, s’agraeix de mil maneres que al ser festiu no entropesses cada dos per tres amb un cole i els nens per allà al mig. Al que si que hi he vist han sigut molts guiris amb uns ulls com a taronges que intentaven entendre que passava. Però ho entenguessin molt o poc, les noies dels grups duien la seva rosa. Això s’entén a tot arreu.\nA les 11 del matí molts del autors començaven la seva feina de signar llibres i a l’estand de l’editorial Proa, que estava ple de gom a gom, he aconseguit la primera signatura del dia, l’autor Pau Faner m’ha signat el seu llibre “Les bodes del diable”. He començat bé la Diada. Els autors estaven molt contents i al tenir a l’hora a en Màrius Serra, en Lluís Gavaldà i en Gerad Guix, hi havia molt bon rotllo.\nLa majoria de les parades de llibres promocionaven els mateixos, les últimes novetats, però sempre hi ha un racó on trobes el que menys t’esperes. El títol que més m’ha cridat l’atenció ha sigut un llibre infantil “Les princeses també es tiren pets”, mireu, m’ha fet gràcia.\nCom sempre les parades més gran s’enduien el gat a l’aigua com el de la llibreria “Bertran”, “La casa del Llibre”, “Proa” o “La Central”, ja que al arribar els autors reuneixen una munió de fidels.\nUn cop he acabat de ramblejar a no ser que esperi algun escriptor en concret, li toca el torn de les grans superfícies, però aquest any m’he decantat només per un, l’FNAC de l’Illa Diagonal. M’agrada força i a la tarda ja he gastat gairebé tot el pressupost destinat i toca remenar entre els llibres de butxaca.\nDe moment porto comprats uns quatre llibres i cap per mi. Molt estrany de moment…\nBé, són quarts de tres i és hora de descansar els peus i fer un mos. A la tarda queda molta feina a fer…\nEl mos ha sigut ràpid, però molt bo. Ara toca buscar els meus llibres i decidir si algun autor de la tarda em crida cap alguna banda en especial o marxar directament al destí que tenia previst.\nMirant la llista d’autors al diari he de reconèixer que La casa del llibre té bones propostes a partir de les quatre i L’illa a partir de les sis. Però em decanto per l’Fnac de L’illa, ja que La casa del llibre està molt plena i ramblejar comença a ser feina d’Indiana Jones, motiu pel qual sempre començo la Diada cap a les nou del matí. És la millor hora, ja que pots passejar amb més calma i veure-ho tot molt millor. Però primer passaré per la llibreria Jaimes per que em signi el llibre “El secret de Picasso” en Francesc Miralles.\nPujant Rambla m’he trobat amb l’ex President Pujol, que en el dia del seu sant també Rambleja com un ciutadà més (amb uns quants guripes)\nAcabo de sortir de L’illa i per fi he trobat els meus tresors, que si voleu descobrir, haureu de anar mirant la finestra ja que hi trobareu les ressenyes. Per mi la Diada ha arribat a la seva fi, però ara queda tot el temps del món per llegir i gaudir dels libres.\nNomés us volia recordar que els llibres són plens de bones intencions i somnis per complir, per això no us limiteu al dia d‘avui, sempre s’agraeix un bon llibre i una flor bonica. La tradició és avui, però pot ser qualsevol dia que vulgueu i així la podeu compartir amb qui millor cregueu.\nBé, espero que m’expliqueu el vostre dia, o almenys compartiu els vostres llibres. La curiositat em pot.\nFins ben aviat, ens veiem a LaFinestraDigital.com!\nLina 21 març 2015\nEstic buscant la ceramista que fa aquests dracs amb llibres i ja porto dos anys que no trobo la seva parada. En tens el seu nom o mail o número de telèfon per contactar amb ella?\nLina 8 abril 2015\nSaps que passa, que a mi també m’han agradat molt i en tinc uns quants fruits de la seva obra, però fa dos anys que no l’he sabuda trobar a la Rambla de Catalunya.\nEm pots ajudar a contactar amb ella?\nT’ho agraïria molt.


Obres de Remedios Varo en una exposició d'artistes surrealistes - Diari de Girona\nObres de Remedios Varo en una exposició d'artistes surrealistes\n?Una galeria de Barcelona ret homenatge a dones pintores com Frida Kahlo, de la qual mostra peces inèdites\nefe barcelona 13.01.2017 | 07:16\nUna visitant observa una de les obres de Mallo.\nn La primera exposició dedicada a Espanya a les dones artistes surrealistes reuneix des d'ahir a la Galeria Mayoral de Barcelona una vintena de pintures i dibuixos de vuit artistes, entre elles obres inèdites de Frida Kahlo, així com creacions de Dora Maar, Lee Miller, Maruja Mallo o l'artista nascuda a Anglès Remedios Varo.\nLa comissària de l'exposició, Victòria Combalía, autora del llibre Muses, mecenes i amants. Dones al voltant del surrealisme, ha explicat que en l'exposició es poden veure peces inèdites, entre elles Autoretrat com genitals (1944), de Frida Kahlo, provinent d'un col·leccionista privat nord-americà; així com el Cadavre exquis de Valentine Hugo que va fer amb André Breton i Greta Knutson.\nCombalía va remarcar que «la presència de les artistes surrealistes s'ha anat incrementant els últims anys als museus i en les exposicions i ja no són considerades només com muses o amants, sinó com artistes per elles mateixes».\nNo obstant això, afegeix la comissaria, «encara queden molts temes col·laterals per explorar en les seves vides i les seves obres».\nLa idea inicial de la Galeria Mayoral era fer una exposició de dones surrealistes catalanes, però, segons ha dit Combalía, aquest univers es reduïa a Remedios Varo i Ángeles Santos; per aquesta raó es va ampliar el criteri a «dones surrealistes que haguessin tingut algun vincle amb Catalunya».\nEn la investigació de la comissaria van aflorar variats vincles amb Catalunya: «Frida Kahlo va tenir una relació amorosa amb el pintor, escenògraf i escriptor Josep Bartolí, qui després d'un llarg periple per camps de concentració va acabar exiliant-se a Mèxic, on va entrar en contacte amb el cercle de Diego Rivera i Kahlo; Valentine Hugo va venir amb Breton a Cadaqués i va fer 'cadàvers exquisits'», uns jocs de paraules als quals eren aficionats els surrealistes.\nMaruja Mallo, continua Combalía, va participar a l'exposició Lògic Fauvista de 1936 a Barcelona; i Leonora Carrington va entrar a Espanya per Andorra i va fer escala a Barcelona abans de viatjar a Madrid, des d'on s'exiliaria als Estats Units.\nEn l'exposició, que s'exhibirà en la galeria Mayoral fins al pròxim 1 d'abril, destaquen diverses obres inèdites de Frida Kahlo com Autoretrat dibuixant (1937), Autoretrat com genitals (1944), un dibuix que forma part d'un quadern en el qual apareix una vagina amb ulls, així com un Triple autoretrat com nadó, adolescent i dona (1931).\nLa desconeguda Hugo\nEntre les artistes exposades, la més desconeguda és Valentine Hugo, a la que França dedicarà pròximament la primera retrospectiva, i de la que es pot veure en la Mayoral un Retrat de Picasso.\nDe Dora Maar, que va ser companya de Picasso, es poden contemplar un retrat de Maria Dolors Miró (1938), així com un rar quadre d'enormes dimensions, Naturalesa morta amb gerra blava (1944); i de Lee Miller es mostren dues fotografies de 1970, una en la qual apareix a l'entrada del Museu Picasso de Barcelona i una altra que retrata al pintor Joan Miró.\nL'exposició de Barcelona serveix de pròleg a la que el Museu Picasso de Màlaga dedicarà a l'octubre a les artistes del surrealisme, en què s'inclouran peces de Carrington, Hugo, Kahlo, Maar, Mallo, Miller, Santos i Varo al costat d'altres d'Eileen Agar, Claude Cahun o Germaine Dulac.


Campaments, casals, rutes... on vas? Tria el teu estiu! ⋆ Socpetit.cat\nCampaments, casals, rutes… on vas? Tria el teu estiu!\nJa saps què faràs aquest estiu? Si ets jove i tens ganes de passar-t’ho bé, les activitats d’educació en el lleure són una molt bona oportunitat. A més, pensa que són activitats pensades per contribuir al creixement integral de la persona i a la transmissió dels valors.\nPer facilitar-te la cerca de la teva activitat, la Direcció General de Joventut del Departament de Benestar Social i Família posa en marxa la campanya “Tria el teu estiu”. Des del web www.jove.cat/triaelteuestiu s’ha habilitat un cercador amb tota l’oferta de casals d’estiu, colònies, campaments, camps de treball i estades.\nMés de 200.000 joves van fer alguna de les 4.000 activitats que es van organitzar l’estiu passat a Catalunya. Els organitzadors d’aquestes activitats són entitats d’educació en el lleure, associacions educatives juvenils, associacions de pares i mares, empreses i institucions.\nSi bé molts joves estan ja inscrits a les activitats, encara hi ha propostes amb places disponibles. Perquè et facis una idea de què et trobaràs en cadascuna de les diferents activitats, aquí te’n fem un breu resum.\n– Casals de vacances: Només ocupen unes hores al dia i tenen lloc habitualment en el mateix entorn on viuen els infants i adolescents. Cada participant dorm a casa seva, llevat que hi hagi programada una sortida que duri més d’un dia. L’horari habitual és de matí i/o de tarda. S’hi fan activitats diverses: tallers, bany, jocs, excursions, visites, etc. Estan pensats per a nois i noies d’entre 5 i 12 anys.\n– Colònies: Es fan en una casa de colònies o en una altra instal·lació autoritzada, ja preparada i habilitada per a aquesta funció. Aquestes cases disposen d’espais diversificats per fer-hi activitats. Les més habituals són els jocs, les excursions, les sortides, les descobertes, les vetllades i els tallers. Majoritàriament, hi participen nois i noies d’entre 5 i 16 anys.\n– Acampades: Es fan en contacte directe amb la natura. L’allotjament és en tendes de campanya. S’hi fan jocs, excursions, sortides, descobertes i vetllades, la major part de les quals relacionades amb l’entorn natural. Estan pensades per a nois i noies d’entre 8 i 18 anys.\n– Rutes: Són recorreguts que es fan seguint un itinerari d’interès, de manera que cada dia es pot dormir en un lloc diferent. L’experiència s’aprofita per visitar zones del recorregut, contemplar els paisatges i compartir experiències amb els i les membres del grup. Es poden fer a peu, amb bicicleta, en carro, a cavall o amb altres mitjans de transport. Les rutes estan obertes a joves d’entre 12 i 20 anys.\n– Camps de treball: Fets per un grup de joves durant el temps de vacances amb un interès comú de servei a la comunitat. S’hi duu a terme un treball desinteressat en un projecte de dimensió social ajudant a persones, protegint la natura, restaurant edificacions d’interès… L’allotjament pot ser en un casa, en tendes de campanya o en instal·lacions habilitades expressament, properes al lloc on es fa el servei. Els camps de treball estan oberts a joves d’entre 15 i 29 anys.\n– Intercanvis: L’objectiu és afavorir el coneixement mutu i el diàleg entre dos ambients i cultures diferents. Hi poden participar grups de procedència molt diversa. De vegades, el grup d’acollida retorna la visita al grup visitant. L’intercanvi és internacional quan els seus integrants procedeixen de diverses nacions. Hi participen joves d’entre 14 i 30 anys.\n– Estades: Durant uns dies es fa una activitat concreta (idiomes, esport, fotografia, informàtica, música, etc.) en un indret que convida a l’aprenentatge. L’allotjament pot ser divers, però normalment és en un alberg o en una casa de colònies. Les estades s’organitzen, especialment, per a joves d’entre 8 i 18 anys. Les més conegudes són les del programa ‘L’estiu és teu!’, organitzades per l’Agència Catalana de la Joventut del Departament de Benestar Social i Família a la Xarxa Nacional d’Albergs Socials de Catalunya.\nFira de Terra de Bruixes i Bandolers a Arbúcies


El Grup Pyrénées impulsarà un «carrer major» al Punt de Trobada - El Periòdic d'Andorra\nEl Grup Pyrénées impulsarà un «carrer major» al Punt de Trobada\nLa idea és transformar l’espai en un centre similar als de Catalunya amb botigues de diferents sectors\nPublicat el Dimarts, 9 d'octubre de 2018 | 03:30 h\nL’edifici on s’ubica el centre comercial E.Leclerc Punt de Trobada, a Sant Julià de Lòria. | MARICEL BLANCH\nL’empresa negocia amb diferents firmes del grup francès Auchan, entre les quals hi ha Decathlon\nEl Grup Pyrénées ja treballa en el projecte que vol desenvolupar en l’actual Punt de Trobada encara que el futur del centre comercial segueixi penjant de la justícia. «Si tot es desencalla, convertirem el Punt de Trobada en un edifici renovat, sostenible i intel·ligent; en definitiva, molt modern», van apuntar a EL PERIÒDIC fonts properes al Grup Pyrénées. De fet, després de l’aliança amb el grup francès Auchan, es preveu que la firma passi a ocupar les dues primeres plantes del centre comercial. A la tercera, segons van avançar les fonts consultades, «crearem el carrer major d’Andorra».\nLa idea és similar al model de centre comercial que hi ha a Catalunya, amb botigues de tots els sectors i àmbits. «Pensem a encabir en un mateix espai els principals operadors dels diferents sectors comercials del país, des de botigues de moda, complements o tecnologia, però en cap moment volem competir amb els altres carrers majors del Principat», van concretar fonts properes al grup liderat per Patrick Pérez. En realitat, Pyrénées ja té alguns acords tancats i, entre aquests, podria haver-hi alguna de les insígnies del grup Auchan.\nArribada d’altres firmes\nTal com va avançar fa uns dies RTVA, la firma esportiva Decathlon podria aterrar al Principat gràcies a aquesta aliança entre Pyrénées i Auchan, que d’entrada invertirà al Principat al voltant de dos milions d’euros. Les fonts consultades van confirmar que s’instal·larà a la capital i van informar que no es descarta l’arribada d’altres firmes. De fet, sota el holding Auchan Retail, propietat de la família Mulliez i present a diversos països del món, s’engloben marques de tots els àmbits, com Leroy Merlin, de bricolatge; Norauto, d’automòbils; Pimkie, del món de la moda; o Boulanger, de la branca tecnològica, que a Espanya va ser adquirida per Worten.\n«El projecte del Decathlon està evolucionant positivament, però més enllà no hi ha cap altra firma decidida, tot i que ha sonat Leroy Merlin o gasolineres. Ara bé, s’estan estudiant línies de negociació que no necessàriament han d’encabir-se en el Punt de Trobada, sinó que poden anar en altres ubicacions», van concretar.\nL’edifici que avui acull el Punt de Trobada mantindrà l’estructura, simplement es remodelarà internament. Un procés que, segons les fonts consultades, s’iniciarà quan es resolgui el procés judicial i que es farà en la màxima brevetat possible. Tot i que disposen d’un cost estimat, de moment no en volen avançar la quantitat i, pel que fa als treballadors, han calculat que en necessitaran al voltant de 500 i asseguren que es quedaran els 400 que acutalment treballen al Punt de Trobada.\n«Serà un centre molt innovador sosteniblement i tecnològicament», van matisar fonts properes al grup de Patrick Pérez tot indicant que hi està treballant l’enginyer Jordi Llovera. Els actuals edificis del Grup Pyrénées ja s’estan transformant en aquesta línia i, per exemple, els aparcaments compten amb punts de càrrega per als vehicles elèctrics. A més, un dels objectius del grup és potenciar el comerç online. «Nosaltres ja en fem i el grup Auchan és molt potent en aquest àmbit, però volem apostar per aquest model perquè creiem que és cap on hauria d’avançar el país», van concloure les fonts consultades.\nL’empresa té la voluntat de tirar el projecte endavant però abans ha d’actuar la justícia\nTot i que el Grup Pyrénées té la voluntat de tirar el projecte endavant i ja ha començat a fer moviments en aquest sentit, la seva execució penja d’un procés judicial sobre el qual no es vol posicionar. El seu president, Patrick Pérez, va signar un contracte amb la família Mallol, propietària del terreny on s’ubica el Punt de Trobada, per tal de passar a ser-ne el nou arrendatari amb un lloguer de 2,4 milions d’euros anuals. Un fet que desbancava la família Cachafeiro, a càrrec del centre comercial amb un contracte que va finalitzar al 2015.\nCom que l’actual arrendatari seguia ocupant el centre comercial, van emetre un ordre de desnonament que va ser paralitzat perquè els Cachafeiro van interposar una querella contra el contracte entre el Grup Pyrénées i la família Mallol en considerar-lo simulat. Tot i així, la Batllia va arxivar-la fa un parell de setmanes i els actuals arrendataris van recórrer la decisió judicial al Tribunal de Corts, ja que no s’ha practicat la prova que consideraven clau: un estudi que determini el valor objectiu del lloguer, que ara veuen desproporcionat.